6 Makanan yang Baik untuk Otak

Apabila usia meningkat, lama-kelamaan kecerdasan minda kita juga akan turut merosot. Apa kata anda mula tambah makanan-makanan ini dalam hidangan seharian untuk mendapatkan minda yang lebih tajam dan fokus?

Sumber protein yang dikaitkan dengan minda yang cerdas ialah ikan. Ikan sangat kaya dengan acid omega-3 termasuk asid dokosaheksaenoik (DHA) yang penting untuk kesihatan otak. Menurut kajian oleh Rush Medical Center di Chicago, Amerika Syarikat mereka yang memakan ikan mempunyai risiko rendah untuk mendapat Alzheimer, strok dan melambatkan kemerosotan mental.

Jadi, untuk kesihatan minda dan jantung, makan sekurang-kurangya dua hidangan ikan setiap minggu.

Bahan seperti kafein boleh memberikan tenaga dan bantu anda untuk lebih fokus. Kafein boleh didapati dalam kopi, coklat, minuman bertenaga dan ubatan. Walau bagaimanapun, kesan kafein hanyalah sementara.

Jangan makan terlalu banyak makanan mengandungi kafein kerana ia boleh menyebabkan anda berasa gelisah dan tidak selesa.

Gula juga boleh menjadi bahan meningkatkan kepekaan otak. Tapi gula di sini bukan bermakna gula yang kita guna untuk bancuh air dan memasak, tetapi gula glukosa yang dihasilkan daripada karbohidrat. Oleh sebab itu apabila anda mengambil minuman manis, anda berasa seperti minda, pemikiran dan kebolehan mental telah dirangsangkan buat seketika.

Pengambila gula berlebihan, walau bagaimanapun, boleh memudaratkan memori. Bukan sahaja memori, malah seluruh tubuh anda pun boleh rosak. Maka, pengambilan gula dari karbohidrat ini perlu dibuat secara berpada-pada, jangan sampai kegemukan ya.

Kekacang mengandungi sumber antipengoksidaan yang baik iaitu vitamin E. Suatu kajian yang dibuat oleh Kremlin-Bicêtre University Hospital di Perancis yang dibuat ke atas 9,294 orang warga emas dari 3 buah bandar di Eropah mendapati vitamin E sememangnya mempengaruhi kualiti hidup dan kesihatan mental mereka.

Coklat pahit (dark chocolate) juga mempunyai sifat antioksida dan boleh merangsang otak dengan kandungan kafein di dalamnya.

Nikmatilah sehingga 30 gram kekacang dan coklat pahit sehari untuk mendapatkan segala kelebihan ini.

Setiap organ dalam badan bergantung kepada aliran darah, terutama sekali jantung dan otak. Makanan yang tinggi kandungan bijirin penuh dan buah avokado mampu mengurangkan risiko penyakit jantung dan merendahkan kolestrol yang tidak baik. Makanan ini mengelakkan pembentukan plak dan melancarkan aliran darah ke otak supaya berfungsi dengan lebih baik.

Selain itu, bijirin penuh juga mengandungi serat dan vitamin E. Manakala avokado pula mengandungi lemak baik iaitu lemak mono tidak tepu yang membantu pengaliran darah.

Selain itu, anda juga perlu memastikan anda makan sarapan pagi setiap hari kerana ia membantu minda anda untuk lebih fokus sepanjang hari. Mungkin semua inilah rahsia kuasai minda yang sebenar!


5 Kelebihan Dan Kebaikan Kopi yang Ramai Tak Tahu

Bila bercakap tentang kopi, ramai yang masih berdebat sehingga ke hari ini sama ada kopi itu menyihatkan atau memudaratkan. Berikut kami berikan fakta mengenai kopi yang mungkin ramai orang belum tahu.

Kopi mengandungi lebih daripada 1,000 bahan kimia. Kuantiti dan rumusannya bergantung kepada jenis kopi, cara kopi ditanam dan kaedah yang digunakan untuk memproses. Secara umumnya, biji kopi hanya mengandungi karbohidrat, lemak, protein dan air. Bahan lain yang terkandung dalam biji kopi termasuk asid (klorogenik dan kafeik), alkaloid (termasuk kafein), mineral, vitamin dan lain-lain.

Kajian yang dijalan oleh Instituto del Frío, Sepanyolmendapati kopi yang sedia diminum mengandungi roughageatau pelawassebanyak 1 hingga 1.5 gram dalam setiap cawan. Semua makanan yang dibuat daripada tepung bijirin gandum mengandungi secara purata 6 gram roughage bagi setiap 100 gram produk. Roughage ini merupakan sejenis bahan serat dalam diet yang tidak boleh dihadam oleh tubuh dan boleh membantu aktiviti pergerakan usus.

Dos kafein yang tinggi boleh menyebabkan kesan toksik pada badan, sama seperti bahan alkaloid yang lain. Sekiranya anda minum 3-4 cawan kopi (bersamaan 300-400mg kafein) setiap hari, sebenarnya ia tidak menjadi masalah bagi orang dewasa yang sihat secara umumnya. Jika seseorang mempunyai daya tahan yang tinggi terhadap kafein, maka tiada sebab kukuh dari segi perubatan yang boleh digunakan agar dia berhenti minum kopi. Kesan penerimaan kafein bagi seseorang individu berbeza-beza. Jadi, kenali tubuh badan sendiri dan ketahui had anda! Kalau dah mula rasa kepala berdenyut-denyut tu, pandai-pandailah berhenti.

Kajian oleh penyelidik dari RMIT University, Melbourne, Australia mendapati kopi berupaya bertindak sebagai perangsang otak apabila individu memberikan respon. Satu kajian lain oleh seorangahli psikofarmakologi dari University of Groningen, Netherlandsjuga mendapati seseorang menjadi lebih peka dan pantas menyelesaikan tugasan setelah meminum kopi.

Walau bagaimanapun, kedua-dua kajian ini tidak memberikan bukti yang kuat kerana ujian dijalankan dalam skala kecil. Kajian yang lebih menyeluruh dan berskala besar perlu dibuat untuk benar-benar mengaitkan kopi sebagai agen rangsangan otak.

Harvard Medical School telah menulistentang kebaikan dan keburukan kopi, atau secara spesifiknya kafein dalam kopi, berdasarkan kajian-kajian yang telah dibuat oleh universiti itu. Artikel yang dikeluarkan pada tahun 2012 itu menyatakan kafein boleh membantu mengurangkan risiko penyakit-penyakit seperti Alzheimer, kanser, diabetes, penyakit kardiovaskular dan Parkinson's.

Kopi dikatakan mengandungi asid klorogenik yang merupakan suatu agen antipengoksidaan. Namun menurut Dr. Tina M. St. Johns,kandungan asid klorogenik ataupun CGA dalam kopi akan berkurangan apabila kopi dibakar. Eksperimen yang dijalankan dalam makmal sememangnya menunjukkan bahawa CGA memberi kesan yang kuat dalam antipengoksidaan di mana ia meneutralkan bahan kimia yang boleh merosakkan tisu dalam badan. Namun para saintis masih memerlukan kajian mendalam untuk tahu sejauh mana CGA daripada kopi ini bertindakbalas dengan manusia.

Para penyelidik sebenarnya masih berwaspada apabila memberi kenyataan berkaitan kopi dan kesihatan orang awam. Belum ada kajian yang benar-benar kukuh untuk mendakwa sama ada kopi ini baik untuk kesihatan atau memudaratkan.

Walau bagaimanapun, kopi sememangnya suatu minuman yang selamat untuk diminum setiap hari. Tetapi supaya lebih selamat, minumlah sekadar yang perlu - lebih kurang satu atau dua cawan sahaja sehari.

Jika anda mengandung, menyusukan anak, mempunyai penyakit darah tinggi ataupun mengalami rasa berdebar-debar dan jantung berdenyut laju selepas meminum kopi, sila jumpa doktor anda dengan segera untuk nasihat lebih lanjut.

Semua makanan pun ada kebaikan dan keburukannya, yang penting sentiasa beringat dan berpada-pada. Kan?


12 Gambar Yang Menceritakan Kehidupan Orang Ramai di Korea Utara

Korea Utara adalah satu wilayah yang agak susah untuk kita dapatkan maklumat berkaitannya dalam internet. Ini kerana majoriti media di negara tersebut dikawal oleh kerajaan mereka. Berikut adalah gambar-gambar yang dikongsikan oleh seorang jurugambar bernama David Guttenfelder, ketua jurugambar bagi Associated Press yang dikongsikan, untuk kita leihat sendiri corak kehidupan masyarakat negara komunis tersebut.

1. Buat pertama kalinya tahun lepas dilaporkan Korea Utara mengumumkan nilai harga minyak mereka untuk pengetahuan antarabangsa. Berapa harga petrol seliter di sana? Ketika ini, USD 1.05 bersamaan RM4.66

5. Kami tidak dapat memastikan sama ada bekas belah kanan itu adalah dispenser minuman atau akuarium ikan.

6. Walaupun fesyen yang dipaparkan agak ketinggalan zaman, apa yang positifnya, pakaian tersebut tidak seksi malahan mampu membuatkan pemakainya kelihatan anggun, bergaya dan sofistikated jika dibandingkan dengan kebanyakan fesyen pakaian wanita moden lain.

8. Berdasarkan pencapaian pegawai tentera yang dipaparkan, nampaknya tak lama lagi mereka perlu memakai dua lapis uniform hanya untuk memastikan ruang melekat lencana ada.


5 Tempat Makan Best di Alor Setar yang Menjadi Pilihan Jalan Jalan Cari Makan TV3

Kat Kedah memang banyak tempat makan best. Bukan saja di negeri-negeri utara tanah air malah seluruh Malaysia pun memang banyak tempat makan menarik. Orang luar selalu kata negara kita ni syurga makanan. Murah, banyak pilihan, senang dan sedap.

Tapi, kali ni untuk senarai tempat makan sedap di ibu negeri Kedah, mari kita tengok 5 tempat yang pernah menjadi pilihan tim program foodventure terkenal TV3 iaitu Jalan-Jalan Cari Makan:

Negeri utara memang terkenal dengan kepelbagaian laksa. Setiap laksa ada kelebihan yang tersendiri. Kalau di Kedah, kuah laksa sering dibuat menggunakan ikan termenung (kembung) atau ikan selayang.

Kat kedai Laksa Ikan Sekoq ini, pelanggan akan dihidangkan laksa beserta seekor ikan. Kalau nak tambah telur sebiji pun boleh. Kalau anda makan laksa ikan sekoq, anda boleh tambah makan secara percuma. Biaq betui? Ha betui la. Kat Alor Setar saja ada kedai macam ni.

No.66, Rumah Kedai Perumahan Awam Mergong, Jalan Gangsa, 05150 Alor Setar, Kedah. (Tel : 012 - 439 1313 / 019-253 5457)

Waktu operasi: Isnin - Sabtu, 11.30 pagi - 7.30 malam

Orang utara memang suka makan pulut. Segala macam jenis lauk boleh dimakan dengan pulut. Jika di gerai Awi Pulut yang terletak di belakang Bank Rakyat cawangan Alor Setar ini, anda boleh menikmati pulut manis ataupun savuri. Macam-macam menu pulut yang ada antaranya pulut durian, pulut kahwin, pulut ayam, pulut kuning dan pulut mangga.

Selain itu, gerai ini juga ada menjual menu istimewa iaitu nasi ayam berempah dan nasi ayam percik untuk mereka yang mahukan menu yang lebih berat.

No. 4, Gerai buah (Belakang Bank Rakyat Alor Setar), Jalan Langgar Alor, 05100 Alor Setar, Kedah (Tel : 012-5969199)

Lokasi kafe yang sangat strategik ini memang menjadi tarikan pelancong yang berkunjung ke Kota Setar. Kafe ini terletak berhampiran dengan Masjid Zahir, Balai Seni, Balai Nobat dan Istana Kuning Kedah. Menu di sini pula menawarkan hidangan makanan barat dengan konsep santai chillax sambil mengunyah.

Dengar cerita meatball dia sedap mengalahkan bebola daging dari Sweden sendiri!

No. 139, Pekan Melayu (bersebelahan Masjid Zahir), 05100 Alor Setar, Kedah. (Tel: 012-500 1714)

Waktu operasi: Selasa - Ahad, 6:00 petang sehingga 12:00 malam

Kalau datang belah utara dan tak pekena mee rebus, pasembor dan nasi kandar, memang tak lengkap lagi perjalanan anda. Di restoran ini juga terdapat hidangan ala barat seperti chicken chop, sizzling steak dan sebagainya.

Mee abu, mee rebus, mee goreng di sini memang sedap! Nasi kandar pun rasa original Penang.

No. 4, Taman Tunku Bendahara (bersebelahan Istana Anak Bukit),  Anak Bukit, Alor Setar, Kedah. (Tel : 016-462 1915)

Waktu operasi : Setiap hari, 6:30 pagi hingga 9:30 malam

Kalau dah sebut patisserie, mestilah semua orang boleh agak apa keistimewaan makanan di sini. Aneka kek, pastry dan pencuci mulut lah. Tapi di sini juga ada menjual makanan lain seperti nasi lemak pandan, sup tulang dan pelbagai jenis hidangan barat.

Kalau keluar ramai-ramai dan keliru tak tahu nak pergi mana sebab macam-macam perangai kawan yang nak memilih menu ikut tekak masing-masing, boleh datang sini sebab semua jenis menu ada!

Kedai ini beroperasi di dua cawangan iaitu di Jalan Stadium dan juga di kompleks Aman Central.

No 1, Wisma Koperasi Jalan Stadium,05100 Alor Setar Kedah. (Tel : +60 4-730 2120)

Waktu operasi : Rabu - Isnin (tutup hari Selasa) 11:00 pagi - 12:00 malam

3- K02, Aman Central, Lebuhraya Darulaman, 05100 Alor Setar, Kedah


10 Masjid Paling Cantik di Dunia

Dah tentulah semua orang cakap ini masjid paling cantik dalam dunia kerana semua umat Islam pun teringin nak pergi sini.

Masjidil Haram merupakan masjid terbesar di dunia yang boleh memuatkan 4 juta jemaah pada satu-satu masa. Di sini jugalah terletaknya Kaabah dan merupakan tempat paling suci bagi seluruh umat Islam.

Masjid ini terletak di Isfahan ini telah dibina seawal kurun ke-17 semasa pemerintahan Shah Abbas I. Rekaan berunsurkan seni bina Safavid Iran ini tidak mempunyai laman atau menara tinggi seperti kebanyakan masjid lain.

Selepas penghijrahan Nabi Muhammad SAW dari Mekah ke Madinah, baginda telah membina Masjid Nabawi dan di sini jugalah tempat bersemadinya Rasulullah iaitu di bawah kubah berwarna hijau.

Selain itu, masjid ini juga menempatkan makam bagi sahabat-sahabat Nabi iaitu Saidina Abu Bakar as-Siddiq dan Umar al-Khattab. Masjid Nabawi merupakan masjid kedua terbesar di dunia yang boleh menampung lebih daripada setengah juta jemaah.

Masjid ini merupakan salah satu masjid tertua di Malaysia. Ia telah dibina pada 1912 dan terletak di tengah-tengah bandar Alor Setar, Kedah.

Tapak masjid ini pada asalnya merupakan pusara bagi pahlawan yang telah gugur mempertahankan Kedah dari serangan Siam pada tahun 1821. Ia juga merupakan masjid Diraja dan terletak di perkarangan Istana Pelamin.

Masjid yang dibangunkan pada tahun 1958 ini merupakan sebuah masjid terhebat dengan lapisan emas murni di setiap kubahnya. Masjid yang terletak di Kampung Ayer ini sentiasa menjadi lokasi tarikan pelancong tidak kira masyarakat tempatan atau warga asing yang berkunjung ke Brunei.

Unik kan rekaan masjid ini? Struktur bumbungnya mempunyai lapan segi, lain daripada masjid yang biasa kita lihat. Masjid yang direka oleh arkitek dari Turki ini diinspirasikan daripada bentuk khemah Badwi dan Kaabah.

Masjid yang kelihatan serba putih ini mengambil masa lebih 10 tahun serta mengupah ribuan orang pekerja untuk disiapkan hingga menjadi masjid terbesar di Emiriah Arab Bersatu.

Kawasan masjid ini adalah seluas 12 hektar dan terdapat sebuah perpustakaan di dalam masjid yang menempatkan buku-buku lama sejarawan Islam merangkumi pelbagai topik. Masjid ini juga mempunyai lampu chandelier seberat 12 tan.

Masjid ini pada asalnya merupakan sebuah gereja yang diberi nama St. Nicholas' Cathedral yang telah dibina sekitar tahun 1298 - 1400. Setelah jajahan ini ditakluk oleh empayar Uthmaniyyah pada tahun 1571, gereja ini ditukar menjadi sebuah masjid.

Selepas fungsi gereja ditukarkan menjadi sebuah masjid, semua simbol dan lukisan binatang atau manusia telah dibuang atau digantikan dengan hasil seni yang lain.

Pada tahun 1993, UNESCO telah menamakan masjid yang terletak di Lahore ini sebagai salah satu tapak bersejarah dunia. Seni bina ala fresco dengan jubin pelbagai warna membuatkan masjid ini cantik dan tersergam indah.

Tapak dan binaan asal masjid telah dibakar semasa zaman rejim kekejaman Ivan the Terrible pada 1552. Imam Seid Kul Sharif dan anak-anak muridnya telah cuba mempertahankan masjid itu daripada kemusnahan namun gagal.

Pada tahun 1996, pembinaan semula masjid dimulakan dan memakan masa hampir 10 tahun untuk disiapkan. Pada tahun 2005, masjid ini dilancarkan dan diberi nama Kul Sharif sempena memperingati perjuangan Imam Kul Sharif suatu ketika dahulu.


6 Kebaikan Dan Kelebihan Menderma Darah

Walaupun kita menderma darah untuk keselamatan dan kesihatan orang lain, tapi adakah anda tahu bahawa menderma darah juga boleh memberi faedah kepada tubuh badan si penderma juga?

Satu tinjauan yang dibuat menunjukkan risiko serangan jantung dan strok dapat dikurangkan apabila seseorang menderma darah. Kajian yang dibuat oleh sepasukan penyelidik bahagian Pentadbiran Perubatan Veteran di Amerika mendapati penderma yang berusia antara 43 hingg 61 tahun mempunyai risiko yang kurang untuk mendapat sakit jantung atau strok apabila mereka menderma darah setiap 6 bulan.

Dalam kajian lain pula yang dibuat oleh John Hopkins University, sebanyak 2,682 sampel dari warga lelaki Finland telah diperiksa dan mendapati sesiapa yang menderma sekurang-kurangnya sekali dalam setahun mempunyai 88% risiko lebih rendah untuk mendapat penyakit jantung berbanding mereka yang tidak menderma.

Penyelidik dari University of California, San Diego pula menganggarkan seorang penderma akan membakar lebih kurang 650 kalori apabila mereka menderma 1 pain darah. Lagi banyak daripada berlari selama satu jam! Namun ini tidak bermakna anda boleh menggunakan kaedah menderma darah ini sebagai langkah utama untuk menguruskan badan. Amalkanlah gaya hidup yang sihat dan pemakanan seimbang jika anda mahu mengurangkan berat badan.

Pada tahun 2015, sekumpulan pakar penyelidik dari Charite-University of Medicine, Berlin, Germany telah mendapati pendermaan darah secara berkala boleh mengurangkan penyakit tekanan darah tinggi.

Menurut sebuah kajian pada 2008 oleh National Cancer Institute, pendermaan darah boleh mengurangkan bilangan zat besi dalam badan dan seterusnya merendahkan risiko penyakit kanser. Zat besi berlebihan dikatakan meningkatkan radikal bebas yang sering dikaitkan dengan kanser dan penuaan.

Dalam kajian itu, penyelidik telah mengikuti perkembangan 1,200 peserta yang dibahagikan kepada dua kumpulan selama lebih 4 tahun. Kumpulan peserta yang menderma darah sebanyak dua kali setahun didapati mempunyai kadar zat besi yang rendah dalam badan dan ini telah merendahkan risiko penyakit kanser dan kematian.

Satu tinjauan yang dibuat oleh University of Sweden pula mendapati, majoriti daripada 528 peserta berkata mereka mempunyai reaksi positif selepas menderma darah. Antara reaksi positif yang dinyatakan adalah seperti tahap kepuasan diri, peningkatan tahap kepekaan (alertness) dan rasa badan menjadi lebih sihat berbanding sebelum menderma.

Secara umumnya, apabila anda menderma, darah anda akan diuji untuk sebarang jangkitan kuman merbahaya seperti HIV, hepatitis dan syphillis sebelum disimpan. Ujian ini akan dibuat ke atas kesemua darah yang diterima untuk keselamatan penerima darah. Jadi, anda mungkin akan dihubungi pihak hospital untuk rawatan dan konsultasi lanjut sekiranya mereka menemui sebarang keganjilan dalam darah anda.


Dalam isu Korea Utara, Kau kena sokong Kerajaan walaupun kau benci BR1M

Penulisan ini telah mendapat perhatian editor Iluminasi di mana penulis asal posting ini, saudara Akhi Fairuz telah menyatakan penyataan yang sangat menarik iaitu "Walaupun kau tak sokong BR1M, tapi kau kena sokong kerajaan dalam isu ketegangan Malaysia dengan Korea Utara ini". Penulisan ini telah diterbitkan semula di laman blog ini dengan kebenaran  beliau.

Ada satu video di Youtube. Video ini membandingkan aset ketenteraan yang dimiliki Korea Utara dan Malaysia. Jelas, Korea Utara mendahului kita dari aspek berkenaan. Baik dari bilangan tentera, pesawat tempur, senjata dan lain lain.

Aku tak mahu memperkatakan sangat tentang video berkenaan. Yang membuatkan aku tertarik adalah komen komen pengguna Youtube di video berkenaan. Rata rata menyokong Malaysia. Baik dari Turki, Pakistan, Indonesia, bahkan dari negara Barat sekalipun. Indonesia yang selalu bertegang leher dengan Malaysia pun beri sokongan penuh. Ajaib tuan tuan.

Bila ini berlaku, aku teringat hadith Nabi SAW, yang aku lupa teks penuh. Akhir zaman nanti kaum muslim dan bangsa Rom akan bekerjasama melawan satu musuh di belakangnya. Ada yang menafsirkan musuh ini Iran (Syiah). Namun ada juga yang menyatakan ia Korea Utara (Blok Komunis). Wallahuallam.

Teman teman yang baik hati, isu ini melibatkan Malaysia dengan satu negara yang gila. Gila dan degilnya persis negara haram Israel. Kita harus bersama dengan kerajaan Malaysia.

Elakkan dari mengulas dari sudut yang tak menguntungkan sesiapa. Elakkan dari memberi komen yang mengguris hati keluarga 11 orang rakyat Malaysia di sana. Jangan sesekali politician di pihak pembangkang mengulangi kesilapan dengan mempertikaikan kerajaan seperti isu di Lahad Datu.

Yang paling penting sekali diri kita. Tahan diri dari mengulas apa yang kita tak tahu. Doa doa dan doa. Beri sokongan pada kerajaan. Apa yang betul kita sokong. Apa yang salah (contoh : pemberian Br1m), kita hentam.

Percayalah, komen sindiran, sarcasm, menghentam dan seangkatan dengannya benar benar tidak membantu.

Kalau kau rasa menggeletar nak komen juga, cari gambar kucing, post lah di facebook anda. Letakkan caption "Kalau artis seksi beribu orang likes dan komen. Takkan gambar kucing comel ni anda nak abaikan."


Produk Putih Kulit Yang Paling Popular Dan Berkesan? Baca Ni

Ramai orang mengimpikan wajah putih kerana menganggap ianya adalah salah satu simbol kecantikan. Ini adalah satu persepsi yang salah kerana ianya adalah satu 'idea' yang dipupuk ke dalam minda konsumer dengan bertujuan untuk melariskan produk yang dijual. Bagi penulis, kecantikan itu suatu perkara yang subjektif. Namun oleh kerana banyak majalah-majalah dan iklan-iklan yang bercerita tentang putih itulah kecantikan maka semua orang berpusu-pusu ingin kelihatan 'cantik' seperti yang dipupuk oleh media tersebut.

Jadi adakah anda seorang konsumer yang bijak sekiranya anda menggunakan produk pemutih kulit ini? Ianya bergantung kepada ilmu dan matlamat anda juga. Sekiranya anda memang dengan membuta-tuli ingin memutihkan kulit, anda bukanlah seorang pengguna yang bijak. Anda perlu tahu bahawa hakikat yang sebenarnya tiada ejen atau produk pemutih kulit secara 'permanent' yang benar-benar berkesan pada masa sama selamat untuk digunakan.

trend di china, keluar ke pantai pakai suit elak kulit gelap

Anda pergilah berjumpa dengan dermatologis mana-mana pun, pasti mereka akan berkata perkara yang sama. Tiada ubat yang boleh memutihkan kulit tanpa risiko yang tinggi. Pakar-pakar cuma boleh mengesyorkan atau memberikan ubat yang bersesuaian dengan situasi anda berdasarkan point-point berikut :

Untuk kenalpasti warna kulit paling cerah semulajadi untuk diri anda, lihat pada lengan tangan anda sebelah dalam. Itulah warna kulit paling cerah semulajadi untuk anda. Sekiranya mahu melebihi tahap putih ini, anda kena letakkan diri anda dalam risiko bahaya yang lain. Sekali lagi diulangi. Tiada ubat, produk atau ejen pemutihan yang selamat. Melainkan si pengeluar produk itu menipu itu ini bahawa produk mereka mampu memutihkan kulit walhal sebenarnya hanya sebagai ejen pencuci muka ataupun mereka guna bahan terlarang. Paling ditakuti sekiranya produk itu mengandungi merkuri.

Ada yang mengatakan bahan-bahan merbahaya seperti merkuri dan hydroquinone ini selamat digunakan dalam kuantiti yang tertentu. Jawapan yang sebenarnya adalah ianya tetap memberi mudarat dan bahaya kepada badan anda. Ditambah pula dengan kadar kuantiti yang anda sendiri tidak pasti atau tahu didalam produk tersebut. Jadi sebelum anda ingin menggunakan produk pemutihan kulit, sila semak adakah anda benar-benar memerlukannya.

Kesimpulannya, anda perlu tahu teknik dan langkah yang betul untuk mencerahkan dan mencantikkan kulit sebelum membeli apa-apa jenis produk. Juga anda perlu membuat sedikit kajian di internet ataupun bertanya terus kepada kementerian kesihatan. Tambahan pula, produk-produk yang benar-benar 'legit' ini bukannya murah. Biasanya berharga RM300 ke atas (berserta konsultasi dari dermatologis). Perlu diingati, Jacklyn Victor pun tak boleh putih macam Uqasha Senrose. Hati-hati dengan pengeluar produk putih kulit murahan ini.


10 Mitos tentang Derma Darah

Badan kurus atau badan besar tidak menjanjikan kuantiti dan kualiti darah dalam badan anda. Saiz badan yang besar bukan bermakna mereka mempunyai bekalan darah yang lebih banyak. Sama je kuantiti darah orang dewasa. Selain itu, orang yang mengalami kegemukan mungkin juga mempunyai pelbagai penyakit lain. Asalkan berat badan anda melebihi 45kg, anda boleh menderma, ok?

Jika sakit seperti tercucuk jarum atau digigit semut pun anda kata sakit, maka sakitlah ia. Masa nak mula cucuk tu saja yang rasa sakit. Bila dah mula ambil darah, tak rasa apa-apa pun. Selepas menderma, rasa sengal-sengal di bahagian cucukan jarum pula boleh menjadi tanda ingatan bahawa anda telah berjaya melakukan kebaikan.

Hanya 350 - 450ml sahaja darah yang akan diambil dalam satu sesi. Tubuh badan manusia masih mempunyai bekalan darah yang cukup iaitu lebih kurang 5 liter walaupun selepas menderma darah. Lagipun selesai sahaja menderma, badan anda akan mula proses menghasilkan sel darah yang baru. Tak luak pun darah anda, jangan risau.

Menderma darah tidak mengganggu kegiatan sukan atau aktiviti fizikal anda. Anda cuma dinasihatkan untuk tidak mengangkat berat atau membuat senaman yang terlalu berat pada hari yang sama selepas menderma. Namun, anda boleh teruskan aktiviti seperti biasa pada keesokan harinya.

Sebenarnya badan anda akan menghasilkan sel-sel baru lebih cepat daripada anda sangkakan. Kalau anda sihat tubuh badan semasa menderma, secara umumnya anda pulih seperti sediakala dalam sehari dua sahaja.

Darah ialah sesuatu yang tidak boleh dihasilkan oleh manusia atau mana-mana teknologi. Ia hanya boleh diambil daripada tubuh badan manusia yang sihat sahaja.

Bangsa, agama dan keturunan tidak mempunyai apa-apa kesan pun sekiranya anda ingin menderma darah. Hanya jenis dan kumpulan darah sahaja yang mereka nak tahu.

Proses derma darah tu sebenarnya tak sampai 10 minit pun. Tapi anda dinasihatkan untuk berehat dan berada di kawasan tempat menderma tu dalam 30 minit. Sekejap je.

Dan anda tidak perlu menderma setiap bulan pun. Memang tak boleh pun derma setiap bulan walaupun anda sendiri yang nak. Anda perlu tunggu sekurang-kurangnya 3 bulan sebelum menderma semula.

Setiap jarum mengambil darah yang disuntik pada lengan anda adalah jarum baru yang telah disterilkan. Dijamin selamat.

Derma darah sebenarnya boleh menghilangkan berat badan lagi adalah! Menurut kajian oleh University of California di San Diego, Amerika Syarikat, setiap kali anda menderma 1 pain darah, anda membakar lebih kurang 650 kalori.

Selepas menderma darah, anda mungkin berasa sedikit letih dan kurang bertenaga. Ada orang yang sangka ini disebabkan kelaparan, maka mereka menghilangkan rasa lesu ini dengan mengisi perut. Tapi ini bukanlah alasan anda jadi gemuk sebab derma darah. Makan biarlah berpada-pada, jangan mengkedarah hingga tidak ingat dunia.


Manfaat Dan Kepentingan Derma Darah Yang Ramai Tak Tahu

Seperti yang kita sedia maklum, keperluan dan permintaan darah semakin tinggi. Di Lembah Klang sahaja lebih kurang 180 - 225 liter darah diperlukan setiap hari. Walaupun bilangan penderma di seluruh negara dikatakan meningkat, namun jumlah penderma di Malaysia hanyalah sebanyak 2.5%. Ini jauh daripada matlamat yang disasarkan kementerian iaitu sekurang-kurangnya 5% rakyat Malaysia yang menderma.

Adakah anda takut nak menderma darah? Ataupun tak tahu bagaimana nak derma? Kami kongsikan beberapa fakta berkenaan derma darah untuk menjawab persoalan anda.

Setiap hari, 400-500 unit darah diperlukan setiap hari namun Pusat Darah Negara (PDN) hanya mampu mengumpulkan sebanyak 3,200 unit darah sahaja seminggu. Bekalan darah dari PDN akan disalurkan kepada semua hospital kerajaan dan swasta di Lembah Klang manakala negeri lain mempunyai Unit Transfusi Perubatan di hospital masing-masing.

Kepentingan darah dalam rawatan kesihatan tidak dapat dipertikaikan. Penambahan bilangan hospital bermakna permintaan darah juga semakin meningkat. Segala rawatan bagi pesakit yang kemalangan dan memerlukan darah, pesakit talessemia, pembedahan jantung, pemindahan organ dan anemia sangat banyak bergantung kepada bekalan darah.

Antara sebab lain mengapa anda perlu menderma darah ialah kerana jangka hayat komponen darah berlainan. Sel darah merah hanya bertahan maksimum selama 42 hari sahaja manakala platlet hanya boleh disimpan selama 5-7 hari. Hanya plasma sahaja yang boleh dibekukan sehingga bertahun-tahun. Disebabkan inilah hospital dan pusat darah memerlukan bekalan yang banyak dan tidak putus-putus.

Selain itu, sel darah merah dalam badan manusia hanya 'hidup' selama 122 hari sebelum sel ini mati dan digantikan dengan yang baru. Daripada membazir begitu saja, baiklah anda dermakan sel darah merah tu. Dapat pahala besar tau sebab selamatkan nyawa orang lain.

Sesiapa yang berusia 18-60 tahun, sihat tubuh badan dan mempunyai berat sekurang-kurangnya 45kg. Penderma tidak mengambil sebarang ubatan atau minuman beralkohol sebelum menderma. Selain itu penderma tidak boleh berpuasa dan telah rehat (tidur) sekurang-kurangnya 5 jam pada malam sebelum hari menderma. Bagi warga asing, mereka perlu menetap di Malaysia melebihi 1 tahun.

Ini bergantung kepada berat badan penderma. Bagi penderma di bawah 50kg, mereka hanya boleh menderma sekitar 250ml hingga 350ml darah sahaja. Dan penderma dengan berat badan melebih 50kg boleh menderma satu unit penuh darah iaitu sebanyak 450ml.

Hospital dan pusat darah menerima semua jenis darah dan faktor rhesus. Yang penting anda bukan daripada golongan penagih dadah yang kongsi jarum suntikan, terlibat dalam kegiatan pelacuran atau melanggan pelacur, suka bertukar-tukar pasangan, buat seks sejenis atau seks rambang. Semua ini adalah kategori berisiko tinggi dan patut mengelakkan diri daripada menderma darah yang mungkin telah tercemar.

Menurut Pusat Darah Negara, mereka seringkali kekurangan darah jenis A. Barangkali masih kurang kesedaran daripada penderma berdarah jenis A ini. Ha kalau anda darah jenis A, bolehlah mula menderma sekarang!

Untuk pengetahuan anda, SEKALI anda menderma, anda dah menyelamatkan TIGA nyawa. Ini disebabkan apabila anda menderma, bekalan itu boleh dibahagikan kepada tiga komponen berasingan.

Nyawa pertama : pesakit denggi dan mereka yang sedang melalui kemoterapi boleh menerima platlet anda.

Nyawa kedua : sel darah merah untuk transfusi darah akibat kemalangan, pembedahan, talasemia dan pesakit yang mengalami pendarahan sangat banyak.

Nyawa ketiga : plasma yang mengandungi faktor pengentalan darah boleh membantu mangsa akibat melecur.

Selain anda melakukan amal jariah dan mendapat ganjaran pahala kerana menyelamatkan nyawa, anda juga dapat manfaat lain seperti mendapat suntikan Hepatitis B secara percuma apabila anda telah menderma sebanyak dua kali.

Selain itu, anda juga boleh mendapat rawatan pesakit luar, rawatan perubatan dan was kelas pertama secara percuma di hospital-hospital kerajaan! Bukan calang-calang orang boleh duduk kelas satu. Lagipun siapa tak suka benda free?

Kalau nak tahu apa lagi keistimewaan orang yang menderma darah, boleh lihat di laman web Pusat Darah Negara.

Jadi, tak kisahlah anda ni penganut agama apa, bangsa apa ataupun penyokong parti politik mana sekalipun, darah kita semua warna sama je. Bak kata Susan Lankester suatu ketika dulu, "Tak kisah lah orang putih ke,oranghitamke,orangchocolateke,orang biru ke, kita semuaorang Malaysia kan?"

Maka, marilah kita sama-sama menderma darah untuk membantu rakyat Malaysia lain. Mana tahu, nanti sampai suatu masa kita pula yang memerlukan.


Bagaimana Hubungan Malaysia dan Korea Utara Sebelum Tragedi KLIA Tempohari?

Hubungan Malaysia dan Korea Utara hari ini kembali tegang selepas kerajaan Korea Utara menghalang rakyat Malaysia yang berada di sana untuk keluar dari negara tersebut. Atas tindakan berani Korea Utara, kerajaan Malaysia juga telah mengambil pendekatan yang sama dengan memperkenalkan larangan keluar ke atas rakyat Korea Utara dari Malaysia, sehinggalah kesemua rakyat yang ditahan dibenarkan pulang.

Tidak ada siapa sangka, bermula dari kejadian di KLIA tempohari telah menjadi titik mula satu insiden besar pertelingkahan yang mungkin sekadar melibatkan Malaysia dan Korea Utara, malah mungkin juga akan melibatkan kuasa-kuasa besar dunia.

Korea Utara bukanlah nama yang sentiasa meniti di bibir rakyat kita apabila bercakap berkenaan pelancongan dan perihal Korea Utara juga tidak mampu heboh di Malaysia seperti mana hebohnya anak gadis kita dengan kedatangan artis Korea Selatan. Mari kita imbas kembali beberapa titik pertemuan di antara Malaysia dan Korea Utara sebelum insiden yang menyebabkan kematian Kim Jong Nam berlaku.

Malaysia telah menjadi tuan rumah kepada pertemuan wakil kerajaan Korea Utara dan wakil kerajaan Amerika Syarikat pada tahun 2014. Mesyuarat 2 hari yang berlangsung di Kuala Lumpur. Topik perbicangan ketika itu lebih menjurus ke arah keupayaan senjata nuklear Korea Utara yang mengancam keselamatan dunia.

Pada tahun 2014, seorang pekerja rakyat Korea Utara antara yang telah meninggal dunia dalam kejadian letupan lombong arang batu di Sarawak. Wakil kerajaan Malaysia memaklumkan kepada media yang pengambilan warga Korea Utara bekerja di Malaysia, hanya dibenarkan di Sarawak kerana pekerja Korea Utara tahan upaya untuk bekerja di bawah tanah.

Apa yang menjadi kontroversi adalah pendedahan yang pekerja Korea Utara yang bekerja hanya menerima 10-15% gaji mereka dan selebihnya akan dibayar kepada agensi kerajaan mereka.

Duta Korea Utara ke Malaysia, Jang Yong-chol telah pun dibunuh selepas dipanggil pulang ke negara asalnya. Apa yang menyedihkan, berdasarkan maklumat yang diterima, kerajaan Korea Utara bukan sekadar membunuh Jang Yong-chol malah telah membunuh dua anaknya, adiknya sendiri yang juga isteri kepada Duta Korea Utara ke Cuba dan duta tersebut sendiri, iaitu adik ipar kepada Jang Yong-chol.

Selepas insiden yang disebut dalam poin ke tiga berlaku, pada awal tahun 2014, Kim Jong Nam telah didapati menyusup masuk ke Malaysia dari Macau untuk menyembunyikan diri. Sebuah akhbar Jepun melaporkan kelibat Kim Jong Nam telah dikesan melawat sebuah restoran masakan Korea yang berada di Kuala Lumpur.

Pada bulan Disember 2016, CEO Matrade, Datuk Dzulkifli Mahmud mengumumkan hasrat agar Korea Utara dapat dijadikan rakan dagang Malaysia yang lebih besar. Sebanyak 18 buah syarikat dari Korea Utara telahpun menyertai Malaysia International Branding Showcase atau IBS2016, membuktikan wujudnya keperluan untuk kerjasama yang lebih besar.

Ironinya, Datuk Dzulkifli Mahmud menyebut "Korea Utara sedang mencari peluang untuk menjadikan Malaysia sebagai pintu masuk ke pasaran Asia Tenggara dan Malaysia sesuai kerana polisi negara yang mengutamakan perniagaan. Hubungan Korea Utara dan Malaysa telah berkembang dengan sangat positif untuk beberapa tahun kebelakangan ini. Masih ada banyak ruang untuk dibangunkan hubungan yang mampu menguntungkan kedua-dua buah negara."


4 Sebab Kenapa Anda Perlu Menonton 'J Revolusi'

Filem aksi 'J Revolusi' telah pun mencatatkan kutipan hampir RM1.4 juta dalam masa tayangan hanya selama 3 hari. Pencapaian ini amat memberangsangkan di mana audien telah memberikan respon yang amat baik terhadap filem tersebut.


Fahami Skim Bantuan Rakyat 1Malaysia (BR1M) Kini Dikenali Sebagai MyBSHR

Ramai mengetahui minggu ini adalah minggu di mana penerima BR1M sudah boleh menyemak dan menerima bantuan di bawah BR1M. Bila kita sebut-sebut BR1M ni, apa sebenarnya BR1M?

1. Walaupun bantuan BR1M dikatakan sebagai idea Perdana Menteri kita, yang sebenarnya BR1M adalah idea daripada pihak Bank Negara Malaysia.

2. Tujuan BR1M diperkenalkan adalah untuk membantu golongan berpendapatan rendah yang mewakili 40% daripada jumlah penduduk.

3. BR1M mula diperkenalkan pada tahun 2012. Kini BR1M sudah masuk tahun ke 5 pengenalannya.

4. Bagaimanakah BR1M akan diedarkan pada tahun ini? BR1M akan mula diagihkan mengikut kategori dan melalui fasa pembayaran secara ansuran 3 kali dalam tahun 2017, kecuali bagi kategori bujang yang menerima bantuan RM450 hanya sekali.

5. Oleh kerana terlalu banyak tuduhan terhadap skim BR1M, Perdana Menteri telah menjawab secara panjang lebar berkenaan semua tuduhan tersebut di laman web beliau.

6. Selangor merupakan negeri yang mempunyai penerima BR1M paling ramai di Malaysia, diikuti oleh Johor dan Sarawak.


Siti Kassim VS Zakir Naik, Siapa sebenarnya mengancam negara?

Pada ketika ini, ramai yang mengecam dia atas tindakannya menyertai pergerakan Hindraf membawa kes Zakir Naik ke mahkamah sedangkan dia seorang umat Islam. Ramai juga pihak muncul untuk mengkritik tindakan dia, termasuklah dua agamawan popular, Dr.Maza dan Ustaz Fathul Bari. Dilaporkan yang Dr.Zakir Naik sendiri telah pun menyatakan kesudian untuk bertemu dengan Siti Kasim berbincang mengapa dan kenapa yang mereka marah benar dengan Dr.Zakir Naik.

Di media sosial pula, seperti biasalah, ramailah yang sama ada menyokong Dr.Zakir Naik atau menyokong Siti Kasim. Saya sendiri membantah tindakan dia kerana saya banyak belajar dengan Dr.Zakir Naik ikut Youtube. Tetapi itu bukan tujuan artikel ini ditulis.

Saya menulis berkenaan sarkas yang tercetus. Perkara yang sepatutnya dilakukan dengan privasi, kini dah jadi tontonan umum. Saya tak tahu kenapa ramai benar perselisihan yang bukan sekadar yang melibatkan orang biasa, malahan agamawan sekalipun, dilakukan secara umum dalam media sosial. Siti Kasim kata Zakir Naik pengganas, dia tulis semua hujah dia dalam media sosial bagi orang baca.Ustaz Fathul Bari pula tulis status fesbuk, update apa yang berlaku, siap tunjuk bukti Zakir Naik mesej dia.

Jadi, saya ingin bertanya satu soalan; adakah cara kita yang "anti" Siti Kasim ini mendepani tindakan dia, betul? Adakah wajar kita maki dia, herdik dia, caci dia, kutuk fizikal dia, kutuk rambut blonde dia, kata muka dia muka tak ada Nur, muka gelap sebab tak ada iman? Jika kita orang beriman, itukah tindakan orang beriman?

Saya sendiri mengakui apa yang dia buat tak betul, tetapi bila kita lawan dia guna cara yang sama dengan apa yang dia guna, apa bezanya kita dengan dia? Sekumpulan manusia yang rasa dirinya beriman mengherdik seorang wanita yang dirasakan tidak beriman, tidak mendatangkan sebarang faedah kepada kita sebagai satu masyarakat.

Apa yang kita harapkan apabila hati dah panas ni? Siti Kasim pakai tudung? Zakir Naik janji tak masuk Malaysia? Percayalah, tak kira apa pun berlaku, teramat susah nak puaskan hati penyokong-penyokong mahkamah media sosial ni, melainkan satu pihak tu dimalukan secara terbuka. Bila kita sebagai masyarakat sudah sampai ke tahap tu, apa kita dapat sebenarnya? Kepuasan sementara?

Seminggu dua kemudian, muncul individu lain untuk dibenci atau dipuja dan proses itu berulang semula, kisahnya sama, kali ini wataknya berbeza.

Kita pula rasa terhibur menontonnya sedangkan kita tahu, rosak masyarakat jika itu berterus kekal budaya kita.


Ingin Menyertai Acara Reunion Universiti? Baca Cerpen Ini Dulu Sebelum Menyesal

"Awak jugak yang beria nak ajak saya datang," kata Marina.

Farid tak tahu apa lagi alasan hendak diberikan. Dia berjalan laju sampaikan Marina tertinggal, lalu terus melangkah masuk ke dewan. Peluh merecik mengalir membuatkan wajahnya berkilat-kilat dalam udara sejuk.

Terus Farid berdiri di tepi pintu dewan, tiba Marina terus berdiri di sebelahnya.

Dari kejauhan, Farid nampak Nadia, gadis pertama mengajar dia erti cinta, duduk bertepuk tangan sambil suaminya di sebelah. Tangan itulah yang dipimpin Farid ketika berjalan-jalan keluar dulu.

Farid berpusing mencari tempat duduk kosong supaya dia dapat duduk cepat. Ada meja kosong tetapi Juliana, gadis yang dia kecewakan selepas bergaduh pada satu malam Rabu bulan Jun tahun 2004, sedang merenung pentas di kelilingi dua orang anak dan suami yang bermisai lebat.

"Ah, ada pun tempat kosong," kata Farid lalu menarik tangan Marina ke arah meja tersebut. Mereka berdua pun cepat-cepat berjalan ke meja itu supaya tidak mengganggu majlis yang sedang dihiburkan kugiran.

"Ada, ada. Dua orang kan? Yang tu kosong, yang dua ni ada orang," kata lelaki itu yang tak dikenali. Farid dan Marina cepat-cepat duduk. Lega dia dapat mengelak bertemu mata dengan kekasih-kekasih lama dengan suami dan anak-anak.

"Seronokla batch you buat annivessary, nak harap kitorang punya alumni universiti, susah la," kata Marina pada Farid. Farid hanya mengangguk-ngangguk.

Farid mengangkat kepala. Rashidah berdiri sambil memegang dua pinggan di tangan, lalu dia meletakkan kedua-dua pinggan berisi makanan di atas meja

Farid hanya mampu diam. Apa yang ditakuti telah berlaku. Marina yang memerhati telatah suaminya yang aneh cepat-cepat menghulurkan salam.

"Abang Farid tak berapa sihat," kata Marina. Farid masih lagi kaku sambil memandang ke lantai yang berkarpet tebal biru.

Rashidah diam. Farid pun diam. Rashidah terbungkam mendengar Marina menggunakan gelaran yang dulu dia gunakan untuk memanggil bekas teman lelakinya itu.

Melihat suasana seolah beku, Marina cuba menjernihkan suasana. "Sama fakulti ke dulu korang?" tanya Marina pada Rashidah.

"Sayang, you dapat kambing tadi? I malas nak queue la, panjang sangat," kata seseorang yang baru tiba, dia berdiri di belakang Rashidah.

Sepanjang makan malam itu, mereka berempat hanya diam dan makan. Lagu yang dimainkan, langsung tak dipedulikan.

Dalam perjalanan pulang, Farid dan Marina langsung tak bercakap sepatah pun. Akhirnya, semakin dekat dengan rumah, Farid membuka mulut.

"Janji dengan saya, kita tak akan benarkan anak kita bercinta sebelum kahwin," Farid memandang jalan tanpa langsung menoleh melihat isterinya.


9gag bukan lagi tempat yang menyeronokkan

Pasti ada diantara anda yang biasa dan selalu mengunjungi laman 9gag.com untuk mengisi masa lapang dan mendapatkan hiburan lawak ringan. Aku sendiri pun dulu selalu melayari laman 9gag ini untuk memudahkan aku tidur malam. Kini tidak lagi. 9gag kini dipenuhi dengan user yang kurang ajar dan tak kebanyakan diantara merasakan diri mereka 'civilized' walaupun hakikatnya sikap mereka sebenarnya tak ubah seperti kanak-kanak yang baru meningkat umur.

Dulu 9gag ni menyeronokkan dengan 'meme' seperti troll science dan bermacam-macam lagi. Banyak komik strip di situ agak 'brilliant' dan genius. Semakin lama, user yang datang ke laman 9gag semakin kurang ajar dan offensive, tidak dapat dipastikan kenapa. Aku rasa mungkin kerana ramai user baru (orang muda) yang datang ke laman ini membuatkan user lama pun menjauhi laman tersebut.

Kalau anda lihat di 9gag sekarang, banyak posting berkaitan atheism ditambah dengan kutukan agama/tuhan kepercayaan orang lain. Bagi aku, perkara ini tidak menjadi masalah lagi kerana kita boleh menganggap itu hanya kepercayaan dia, jadi biarkan dia dengan kepercayaannya. Apa yang paling teruk di 9gag ini adalah mereka akan berasa lawak dan lucu apabila mereka mempermainkan orang lain. Kau bayangkanlah, mereka dengan slambernya boleh 'make fun' terhadap orang yang menghidap penyakit ataupun kurang upaya.

Ada juga banyak video-video kemalangan dan kematian yang dikongsi. Paling celaka, mereka suka popularkan pelacur dalam posting mereka. Bila kau baca pada bahagian komen, kau akan dapat merasakan tahap kebodohan user 9gag sudah sampai ke tahap kronik (teruk). Dulu kalau ternampak kereta tampal stiker '9gag' boleh la juga bunyikan hon sambil angkat tangan jerit "9gaggers!". hahaha. Kini, kalau kalau pakai t-shirt 9gag bersiar-siar, memang orang akan kata kau bajet civilized lah. Fak yu 9gag acah intelek.


Cara Elak Kena Tipu dengan Skim Cepat Kaya

Selalu sangat kita dengar kisah orang yang ditipu ribuan ringgit oleh scammer sehingga menangis sebab tergadai segala harta-benda. Selalunya yang ditipu ni majoritinya wanita, warga tua dan juga mereka yang berada dalam keadaan terdesak nak pakai duit banyak.

Macam-macam cara sebenarnya scammer ni nak menipu. Pelbagai jenis skim yang ditawarkan, selalunya tidak terhad kepada sejenis saja. Kadang-kadang mereka tukarlah modus operandi daripada skim MLM kepada skim pelaburan emas dengan pulangan tinggi, skim ponzi, skim pelaburan forex, skim pergi Haji dan berbagai-bagai lagilah.

Bagaimana cara nak elakkan diri daripada ditipu oleh scammer? Senang je. Jangan mudah percaya dengan orang dan jangan fikir nak cepat kaya sangat. Selain itu, anda boleh gunakan panduan berikut untuk mengelakkan daripada ditipu:

Nama panggilan scammer selalunya berubah-ubah. Contohnya kalau dulu masa tawarkan skim Pisang Emas Dibawa Belayar, dia digelar Datuk Kamal (bukan nama sebenar). Lepas dah kantoi, dia lari kemudian buat skim Duit Kutu Pegi Haji pula dengan menggunakan nama Haji Kem (juga bukan nama sebenar).

Kebiasaannya muka masih sama. Tak ada yang pergi buat pembedahan plastik. Tak tahulah macamana diorang ni rilek je malam-malam tidur lena selepas menipu banyak-banyak kali.

Selalunya scammer akan guna nama samaran sebab tak mahu identiti terdedah. Jadi, sebelum anda memberi duit kepada sesiapa, pastikan anda benar-benar mengenalinya ya. Bukan sekadar mengenal hati budi, tapi pastikan tahu nama betul dia, nombor kad pengenalan, alamat tempat tinggal, asal-usul mereka dan sebagainya.

Sebelum menyerahkan wang dan harga diri anda kepada scammer, pastikan anda telah membuat kajian mengenai skim yang ditawarkan oleh syarikat itu. Search sekali nama tokey atau orang yang berkenaan.

Kalau scammer tu ada bagi kad perniagaan, cuba telefon sendiri atau melawat pejabat dia. Pastikan anda juga dapat kumpul segala maklumat syarikat seperti no pendaftaran syarikat, alamat berdaftar, no akaun bank dan kalau boleh dapat borang 9, borang 49, borang 24 mereka lagi bagus. Kalau dia guna 'virtual office' sahaja, berhati-hatilah.

Jangan mudah percaya mana-mana skim berdasarkan testimoni kawan anda. Mentang-mentang Pak Hamid kampung sebelah cakap Haji Kem tu boleh percaya, terus anda pun buta-buta percayakan dia juga. Kalau anda dah buat research, mesti anda akan dapat nampak feedback daripada orang lain berkenaan skim pelaburan yang sama ataupun mengenai scammer tersebut.

Selalunya scammer ni mulut manis. Dia akan janjikan segala planet dan cakerawala kepada anda sehingga anda yang dengar pun meleleh-leleh ayaq lioq dengar. "Wow. Tak sabarnya nak jadi kaya macam dia," detik hati anda.

Kalau skim yang ditawarkan menjanjikan pulangan berlipatkali ganda dalam masa yang singkat, contohnya "kalau akak bagi RM5,000 hari ni, minggu depan saya pulangkan balik RM8,000. Akak untung RM3,000 dalam seminggu kak!" maka tak payah la percaya.

Kalau betul ada skim macam tu, semua rakyat Malaysia ni dah billionaire dah. Ramai-ramai boleh masuk majalah Forbes.

Kalau ada sesiapa yang menawarkan diri untuk menjadi orang tengah melakukan segala transaksi bagi anda, JANGAN percaya. Minta sendiri segala maklumat untuk anda hubungi terus. Orang tengah ni kadang-kadang lagi dajey perangai dia daripada scammer.

Pengambilan deposit secara tidak sah adalah perbuatan menerima atau mengambil sebarang deposit dalam bentuk wang, emas, batu permata atau apa sahaja artikel lain daripada orang awam dengan menjanjikan pulangan. Perbuatan ini dijalankan TANPA LESEN di bawah Akta Perbankan dan Institusi Kewangan 1989 (BAFIA).

Maksudnya, kalau sesiapa pun nak ambil duit anda, mereka perlulah mempunyai lesen terlebih dahulu.

Cuba tanya si pengendali skim tu, mereka berlesen atau tidak. Kalau jawapannya berbunyi seperti "Sekarang ni kita masih dalam proses nak dapat kelulusan Bank Negara" ataupun dia ada sebut dan kaitkan Bank Negara dalam mana-mana bahagian penjelasannya, jangan mudah terpedaya.

Kadang-kadang scammer ni mungkin akan cakap dia ada kenal pegawai berpangkat tinggi di Bank Negara supaya tipu helah dia lebih believable. Pandai betul dia membongak. Pegawai kat Bank Negara tu semuanya berintegriti tinggi, takkan bagi muka punya dekat scammer macam tu.

Anda boleh layari Laman web Bank Negara Malaysia untuk mendapatkan list sindiket atau syarikat yang dikhuatiri terlibat dengan pengumpulan wang secara haram.


Ini Cara Forbes Senaraikan Hartawan Terkaya dalam Dunia

Setiap tahun, majalah Forbes akan mengeluarkan senarai hartawan terkaya. Kita selalu berbangga apabila ada anak Malaysia, terutama sekali anak Melayu yang termasuk dalam senarai orang paling kaya. Ada yang bertanya, kenapa Dato' XYZ ada aset puluhan ratus juta tapi masih tak tersenarai pun dalam Forbes?

Adakah anda tahu bagaimana Forbes mengambil kira nilai harta seseorang itu? Ia bukan bergantung kepada berapa buah rumah banglo, berapa buah kereta mewah, berapa juta duit dalam simpanan bank ataupun berapa juta sedekah amal jariah mereka buat. Kekayaan mereka diukur berdasarkan nilai pegangan saham mereka dalam syarikat yang tersenarai di Bursa Malaysia.

Sebagai contoh, Dato’ Raja Haji Munir Shah Bin Raja Mustapha, Pengarah Eksekutif MyE.G Services Berhad telah tersenarai sebagai orang ke-24 terkaya di Malaysia dengan aset berjumlah RM2.185 bilion.

Dalam contoh ini, sekiranya kita lihat laporan tahunan MyE.G Services bagi tahun 2016, Dato' Raja Haji Munir mempunyai 731,044,492 unit saham dalam syarikat. (1,439,600 direct interest dan 724,604,892 indirect interest).

Kemudian, kita lihat pula harga saham MyE.G pada tarikh yang sama.

Dalam kes ini, harga satu unit saham bersamaan RM1.51. Jadi, jumlah nilai pegangan saham Dato' Raja Haji Munir pada 31 Disember 2016 ialah 731,044,492 X RM1.51 = RM1,103,877,182.92.

Tapi ini bukanlah bacaan nilai sebenar kerana tarikh dan harga tutup pasaran yang digunakan oleh Forbes diambil pada 17 Februari 2017.

Forbes hanya mengambil kira nilai bersih pegangan saham dalam syarikat senarai awam (public listed companies) sahaja ya. Cuba anda bayangkan kalau hartawan-hartawan ni ada memegang saham dalam syarikat-syarikat lain yang tidak tersenarai?

Dan ini kita belum jumlahkan nilai bersih dan aset peribadi mereka seperti bangunan, rumah, tanah, emas atau simpanan tetap. Berapalah agaknya jumlah kekayaan sebenar mereka? Hanya tuan badan aje yang betul-betul tahu. Mereka ni kalau dapat gaji tiap-tiap bulan tu agaknya tak bersentuh langsung kot.


Kenapa sesetengah orang suka berlagak kaya dan gila glamor

Forbes setiap tahun mengeluarkan senarai terbaru hartawan terkaya di Malaysia. Seperti biasa, Tan Sri Syed Mokhtar Albukhary adalah satu-satunya anak Melayu yang tersenarai dalam Top 10 paling kaya. Walaupun dalam keadaan ekonomi yang dikatakan sedang gawat, nampak gayanya semakin bertambah bilangan orang Melayu yang turut disenaraikan sebagai 40 hartawan terkaya di Malaysia bermula tahun 2016.

Setakat ini dalam senarai tersebut masih belum ada lagi usahawan yang sukakan glamor dan publisiti. Kadangkala rasa agak pelik dengan perangai segelintir masyarakat yang begitu taksub suka memperagakan kekayaan mereka. Setiap hari kemaskini akaun Instagram untuk muat naik gambar "check in" di mana. Kemas kini Facebook dan muat naik gambar rumah bernilai juta-juta dan posing maut di hadapan 10 buah kereta mewah. Taja sana sini sambil keluarkan muka sendiri dalam TV, radio, akhbar dan majalah.

Anda pernah nampak mana-mana orang terkaya di Malaysia ini update akaun media sosial mereka sambil mempamerkan kemewahan? Kalau ada terjumpa gambar pun, mungkin wartawan atau orang lain yang tangkap secara curi-curi. Jarang sekali mereka saja-saja nak selfie dengan gambar stereng kereta sambil pegang kopi Starbucks. Malah, Tan Sri Vincent Tan sendiri pun tidak pernah selfie dengan kopi yang beliau jual.

Cubalah buat carian google tentang Tan Sri Syed Mokhtar al-Bukhary. Apa hasil carian? Gambar isteri beliau pun susah dijumpai. Kalau ada pun, nampak pakai baju biasa-biasa saja, tidak mengenakan tudung lilit-lilit eksklusif bertatahkan Swarovski ataupun baju mahal jenama dari Eropah.

Anak perempuan Tan Sri Robert Kuok pula, Yen Kuok, juga pernah melaporkan dalam satu temuramah dengan media Hong Kong bahawa dia tidak pernah dimanjakan oleh bapanya walaupun bapanya merupakan hartawan paling kaya di Malaysia. Sepanjang zaman persekolahannya, Yen hanya diberikan wang saku yang cukup-cukup makan sahaja. Rakan-rakannya yang lain pula mendapat wang saku lebih banyak daripada Yen.

Baju branded pertama yang Yen miliki buat pertama kali pula adalah semasa beliau berusia 17 tahun. Itu pun abangnya yang sudah bekerja berikan sebagai hadiah, bukan Tan Sri yang belikan buat Yen.

Jika anda perhatikan Steve Jobs atau Mark Zuckerberg sekalipun, mereka sering mengenakan pakaian yang sama sahaja. Mark Zuckerberg dengan kemeja-T warna kelabunya. Steve Jobs pula sering mengenakan baju turtleneck hitam, fesyen yang serupa sepanjang hayatnya apabila berdepan dengan orang ramai. Tidak ada keperluan bagi mereka untuk bermegah-megah dengan hashtag #ootd setiap hari.

Walau bagaimanapun, ada sesetengah orang berada merasakan bahawa duit dan kekayaan membolehkan mereka disanjung, dikenali dan dihormati. Tidak dapat tempat duduk untuk menonton acara anugerah pun sampai mengamuk-ngamuk buat video tular. Tidak dapat berjalan ke luar negara pun sentap, update sana sini canang satu dunia yang dialah pembayar cukai juta-juta. Kemudian ada juga yang canang dirinya kaya, poket tebal tapi masih boleh makan sambil duduk bersila di tengah kawasan lapangan terbang. Apakah tujuannya? Sama-sama kita renungkan.

Ya, memang mereka punya wang. Ada duit berkepuk. Aset berjuta. Namun, perwatakan mereka kadang-kadang menimbulkan tanda tanya. Kata orang, '"respect is earned. It cannot be given, demanded or bought." Wang ringgit tidak boleh membeli rasa hormat daripada sesiapa. Tapi tidak tahulah jika zaman sudah berubah.

Menurut Imam Habib Abdullah bin Alwi Al-Haddad, "Riak bermaksud menuntut kedudukan atau minta dihormati orang ramai dengan amalan yang ditujukan untuk akhirat." Riak ini pula ada pelbagai jenis. Tahukah anda bahawa sekecil-kecil riak sudah boleh membawa syirik kepada kita?

Itu baru menyentuh tentang riak. Belum topik takbur dan ujub lagi. Rasanya kita semua sudah fasih kerana belajar kesemua sifat yang perlu dielakkan ini sejak dari bangku sekolah lagi. Tidak perlu dihuraikan panjang lebar di sini.

Perangai-perangai tidak baik seperti inilah yang perlu dihindari. Ia menunjukkan ada masalah dengan hati kita. Penyakit riak, ujub dan takbur sememangnya sering berlaku tanpa disedari. Apatah lagi jika ada ramai followers yang tumpang sekaki tolong back up. Boleh makin besar kepala jadinya.

Maka, marilah kita sama-sama bermuhasabah dan perbetulkan diri. Contohilah sifat semua hartawan paling kaya ini (yang baik-baik) dan elakkan perangai yang boleh memakan diri.


Mitos Atau Fakta, Jumlah Penjawat Awam Malaysia Terlalu Ramai?

Di negara kita, ada lebih kurang 100 ribu orang askar, 100 ribu orang polis dan 400 ribu orang guru yang kita takrifkan mereka sebagai penjawat awam dan kumpulan itulah yang mewakili kumpulan terbesar.

Di negara lain, takrifan mereka berbeza. Ada yang mengkelaskan penjawat awam adalah mereka yang berkhidmat terus dengan sesebuah badan atau kementerian, macam pegawai tadbir atau kerani sahaja. Ada yang tidak mengambil kira guru sekolah awam seperti di China misalnya, ada juga yang tidak memasukkan badan keselamatan sebagai penjawat awam.

Kita berbincanglah dengan fakta dan jika ingin melakukan perbandingan, lakukanlah perbandingan yang adil.

Menurut kajian Organisation for Economic Cooperation and Development (OECD) yang mewakili pelbagai negara, purata peratusan jumlah penjawat awam untuk semua negara anggota OECD berbanding jumlah tenaga kerja dalam negara adalah 19%. Malaysia pula, peratusan jumlah penjawat awam berbanding jumlah keseluruhan tenaga kerja adalah 10.8%.Jauh lebih rendah jika dibandingkan dengan nilai purata keseluruhan.


Belajar Main Gitar seperti Seorang Pro dalam 60 Saat

Dulu sebelum ada youtube, orang kena belajar main gitar secara manual. Bila dah ada youtube, banyak dah video tutorial cara nak belajar main gitar. Tapi mesti masih ada ramai orang di luar sana yang tak reti-reti jugak kan. Sama ada susah nak hafal notes dan chords, tak ada masa nak berlatih ataupun tak tahu teknik yang betul nak main.

Bak kata Andrés Segovia, "Gitar merupakan instrumen yang paling mudah dimainkan, tapi ia juga adalah yang paling sukar dimainkan dengan baik"

Sekarang, teknologi dah semakin canggih. Nak belajar main gitar dah tak perlu pergi kelas mahal-mahal ataupun tengok youtube. Ada satu tool ni kita boleh pasang je pada bahagian atas neck gitar dan dengan serta-merta gitar kita menjadi meriah dengan lampu lip-lap seperti pokok krismas.

5 tahun lamanya tim produksi dan programmer Fret Zeppelin ambil masa untuk siapkan alat yang cool ini. Selepas mengeluarkan prototaip pertama mereka pada 2013, baru sekarang mereka berjaya menyiapkan hasil yang boleh dibanggakan dengan 96 lampu LED yang nipis bak sutera. Itu pun setelah mereka berjaya mengumpulkan dana crowdfunding pada awal tahun ini.

Fret Zeppelin boleh dipasang pada mana-mana gitar saiz biasa yang kemudiannya akan disambung kepada aplikasi dalam telefon. Alat ini dapat mengajar jari anda memetik gitar dengan menyalakan lampu-lampu berlainan warna tanpa perlu melihat helaian tab atau nak semak chord. Selain itu, ia juga dapat mengajar anda memainkan keseluruhan lagu terus walaupun pada percubaan pertama. Pilih saja apa-apa lagu yang anda suka dan boleh terus main gitar seperti seorang pro!

Kini produk genius ini masih dalam fasa pilot. Produk yang bakal membantu ramai pemain gitar muda ini dijangka bakal dilancarkan sepenuhnya di pasaran pada bulan Oktober tahun ini. Harga pasaran ialah sekitar $199 (RM890).


10 Tips Mudah Cara Ajar Anak Menabung dan Menyimpan Duit dari Kecil

Sebagai ibu bapa, kita seharusnya mendidik dan menggalakkan anak belajar untuk menguruskan perbelanjaan dari kecil agar mereka tidak membesar menjadi seorang yang boros dan tidak tahu menghargai wang. Tabiat kewangan yang baik seharusnya dipupuk oleh ibu bapa itu sendiri dengan menjadi role model terhebat di mata anak-anak.

Sekiranya anak sudah mula pandai memberi arahan kepada anda agar membelikan mereka apa sahaja yang dikehendaki atau mereka mahukan sesuatu yang mereka nampak diiklankan di kaca TV, mungkin sudah tiba masanya anda ajar mereka nilai sebenar wang.

Banyak bank di Malaysia yang menawarkan akaun Junior bagi kanak-kanak di bawah 12 tahun. Kebanyakan bank ini juga menawarkan hadiah percuma dan promosi-promosi menarik sekiranya anda membuka akaun dengan mereka.

Anak akan lebih bersemangat apabila mereka tengok sendiri buku bank dicatat dengan nama mereka dan ada berapa baki di dalamnya. Selain itu, anak juga gembira sebab dapat free gifts comel-comel.

Anda juga boleh daftarkan mereka untuk mengikuti program-program anjuran Bank Negara Malaysia untuk mendalami ilmu pengurusan wang dan belajar tentang mata wang seluruh dunia.

Ini merupakan 'pendapatan' pertama mereka. Ajar mereka untuk berbelanja secara berhemah. Sekiranya mereka bawa bekal ke sekolah, maka beritahu bahawa mereka boleh menyimpan lebih banyak wang dengan cepat.

Terdapat pelbagai jenis tabung yang dijual di pasaran. Ikutlah yang mana anak anda berkenan. Kalau boleh, carikan mereka tabung yang transparent (lutsinar) supaya mereka dapat lihat sendiri hasil simpanan yang menjadi semakin banyak.

Elakkan menukar duit tabungan mereka menjadi wang kertas nilai tinggi. BIarkan saja wang-wang nilai kecil di dalam tabung tu sampai penuh. Ini akan membuatkan mereka lebih gigih menyimpan. Dah penuh nanti baru bawa ke bank untuk ditukar atau disimpan ke dalam akaun.

Beritahu mereka, sekiranya mereka inginkan wang bertambah dengan lebih cepat, maka mereka bolehlah memulakan perniagaan secara kecil-kecilan. Bantu mereka untuk menyediakan 'booth jualan' di depan rumah atau di padang permainan. Tanya mereka apa yang ingin dijual dan pastikan produk jualan anda tidak memanaskan hati ibu bapa lain. :P

Anda juga boleh beri cadangan untuk menjual makanan seperti muffins, sandwic ataupun menjual minuman. Selain menambah wang, anak anda juga seronok dapat pengalaman berniaga bersama kawan-kawan. Mereka juga akan faham tentang penat lelah 'mencari' wang.

Tanya mereka apa yang mereka teringin sangat nak dibeli. Contohnya anak lelaki nak beli Playstation 4 ataupun patung Barbie bagi yang perempuan. Bawa mereka ke kedai dan dapatkan harga barangan tersebut. Biarkan mereka berangan terlebih dahulu.

Setelah mendapat tahu harga barang yang ingin dibeli, bantu mereka buat kiraan berapa lama masa yang diperlukan untuk mendapat jumlah yang diinginkan. Contoh: kalau setiap hari Farah simpan RM2, Farah boleh beli mainan berharga RM120 tu dalam masa lebih kurang 3 bulan dari sekarang.

Ajar mereka supaya jangan sesekali berlagak seperti orang kaya dan sentiasa merancang perbelanjaan walaupun ketika berada di sekolah. Mereka hanya dibenarkan membeli barang dengan nilai wang saku yang diberi oleh ibu bapa dan tidak boleh meminjam duit daripada kawan-kawan.

Sekiranya mereka kurang berbelanja atau tidak membelanjakan wang saku, anda bolehlah memberi galakan yang lebih dengan menghadiahkan reward. Reward ini biarlah yang kecil-kecil saja namun bergantung kepada anda nak beri hadiah yang bagaimana. Mungkin anda boleh masakkan makanan kegemaran mereka, belikan mereka sebuah buku ataupun belanja makan aiskrim.

Board game seperti Monopoli mengajar anak tentang konsep kewangan serta cara menguruskan wang dengan berhemah. Selain itu, terdapat juga permainan online yang mengajar anak tentang kemahiran ini seperti Rich Kid Smart Kid.

Untuk menggalakkan anak anda menyimpan dengan lebih banyak, anda boleh guna konsep "savings match" dengan memberitahu mereka bahawa simpanan terakhir akan digandakan oleh ibu dan ayah. Sebagai contoh, jika Daniel dapat simpan RM100 pada hujung tahun ini, ayah akan tambah lagi RM100. Maka, jumlah simpanan Daniel akan menjadi RM200.

Apa-apapun, semuanya bermula dengan anda. Ibu bapa tidak boleh mengharapkan anak menjadi seorang yang bertanggungjawab dalam pengurusan kewangan sekiranya ibu bapa sendiri mengamalkan gaya kehidupan yang boros dan sia-sia. Sesungguhnya anak-anak hanya akan mengikut jejak langkah 'idola' yang mereka nampak setiap hari di rumah. Oleh itu, janganlah menjadi seperti ketam mengajar anaknya berjalan lurus ya.


Tanda-tanda dan kesan pengambilan syabu

Syabu adalah dadah yang popular di masa kini. Ianya membelengu ramai anak muda yang tidak menyangka kesan ketagihannya amatlah teruk sekali sehingga boleh membuatkan mereka bertindak aggresive untuk mendapatkannya. Paling aku geram, tokan-tokan syabu ini ada yang sengaja memujuk mangsa untuk mencuba buat pertama kalinya agar mereka ketagih dan akan mengulangi pembelian syabu melaluinya (repeat order).

Syabu memang dadah yang patut diperangi dan dihapuskan dari negara kita. Harganya yang mahal (100miligram lebih kurang RM50 ke RM70) membuatkan ramai penagih syabu sanggup melibatkan diri dengan jenayah seperti ragut, rompak dan mencuri untuk memenuhi kehendak mereka. Ada juga yang sanggup membunuh keluarga sendiri. Jadi anda, perlu tahu serba sedikit maklumat mengenai syabu untuk mengenalpasti sama ada orang terdekat terlibat dengan ketagihan syabu ataupun tidak.

Antara tanda awal seseorang itu menghisap syabu ialah self-confident yang tinggi. Mereka akan menjadi sangat ramah, orang yang tidak kenal mereka pun boleh jadi kawan untuk pertemuan kali pertama. Anda mulakanlah bicara tentang apa-apa topik pun, pasti mereka juga sama arif setanding dengan pengetahuan anda. Perasaan ceria dan gembira dicampur dengan mulut yang ramah pasti membuatkan anda senang bersama mereka. Namun ianya hanya untuk seketika.

Mereka akan bertukar dari seorang yang ceria kepada orang yang sangat resah. Riak wajah pun boleh terlihat seakan-akan ada seribu masalah menimpa mereka sekelip mata. Dalam situasi ini, penagih akan berasa tidak selesa dan tidak senang. Buka kipas dengan kelajuan nombor 5 pun boleh membuatkan mereka berpeluh. Ditambah pula sekiranya stok syabu sudah tiada, bertambah resahlah mereka.

Ada juga tabiat rutin bergantung kepada individu. Ada sesetengah orang tu dia akan mengetap gigi, ada sesetengah tu akan basuh muka kerapkali, ada sesetengah tu mengesat-ngesat mata dan muka. Hal-hal ini terjadi kerana muka mereka akan terasa sedikit kebas dan tabiat ini akan berulang untuk mengurangkan perasaan kebas yang tidak menyelesakan itu.

Pada saat "kong" ini, emosi mereka akan jadi tidak stabil. Mereka boleh mengamuk tak tentu pasal ataupun boleh jadi terlalu sedih secara tiba-tiba. Masa ini lah tiba-tiba keluar kisah cinta lama lah, sedih dengan masyarakat lah, kawan-kawan aniaya dia lah dan bermacam-macam lagi cerita penuh emosi yang akan keluar dari mulut mereka.

Ini diceritakan oleh ramai orang yang pernah mengambil syabu bahawa syabu sangat membantu dalam menambah tempoh berjaga dan tidak tidur. Disebabkan hal ini, penagih syabu akan berubah menjadi kurus dalam tempoh yang amat singkat. Ada juga yang boleh dilihat pada wajahnya seperti dibawah mata menjadi kehitaman (eye-bag), muka bertambah jerawat dan lemak di pipi menjadi kurang (wajah cekung)

Berdasarkan cerita daripada orang yang selalu menguruskan penagih syabu dan rakan-rakan sendiri, untuk tempoh jangka masa panjang syabu boleh merosakkan gigi dan mengakibatkan tulang menjadi rapuh. Ada juga kes dimana seorang penagih syabu ini jatuh basikal secara perlahan, namun kakinya boleh patah.

Diantara kesan jangka masa panjang yang lain ialah, penyakit mental seperti halusinasi, paranoia, perubahan pada struktur otak dan bermacam-macam lagi. Pendek kata, penagih syabu yang 'extreme' ni boleh jadi gila terus.

Ramai penagih syabu ni sebenarnya meronta-ronta untuk cuba meninggalkan dadah ini tapi tidak berhasil kerana kesan ketagihannya adalah amat kuat sekali. Kerana malu diketahui orang ramai, biasanya penagih syabu akan kaitkan masalah kesihatan dan masalah mental mereka dengan perkara-perkara mistik seperti gangguan jin dan hantu. Kebanyakan ibu bapa terpedaya dengan tipu muslihat anaknya berkaitan jin dan hantu ini. Pada ketika inilah anda boleh lihat bomoh dan pawang-pawang diluar sana diperbodohkan oleh penagih syabu. Hehehehe.

Sekiranya anak anda selalu keluar rumah dan pulang dalam keadaan mencurigakan, cuba elak dan tahan mereka dari keluar rumah untuk satu tempoh tertentu, contohnya antara 4 ke 5 hari. Lihat reaksi mereka kalau tiba-tiba aggresive lain macam tu kena bagi 'extra care' lah nampak gayanya. Kebarangkalian tinggi dia akan mengamuk kalau tak dapat 'topup' syabu dalam badan mereka. Menggigil-gigil mereka nanti sebab tu mengamuk adalah jalan mudah bagi mereka untuk keluar rumah.

Bila anak-anak mereka terlibat dengan ketagihan syabu, mereka menyembunyikan hal ini kerana takut dimalukan atau mungkin kerana terlalu sayangkan anak mereka. Ramai yang takut ahli keluarga mereka ditangkap polis sehingga sanggup menyembunyikan hal sebenar. Sebenarnya, membiarkan anak anda tidur di lokap buat beberapa hari boleh memberi sedikit kesedaran kepada mereka (bagi pengguna syabu yang baru). Namun kalau dah extreme tu susah juga nak sedarkan mereka.

Ada juga sesetengah ibu bapa, menghantar anak mereka ke sekolah pondok dan hantar mereka keluar dari daerah/negeri bagi mengelakkan mereka dapat membeli syabu dari tokan yang dikenali mereka. Namun bagi penagih syabu tegar, selagi duduk dalam Malaysia, mereka akan cari syabu walau ke lubang cacing sekalipun.

Kalau nak hantar anak keluar kawasan, pastikan hantar terus ke luar negara. Solusi ini sangat berkesan dan terbukti dapat mengubati ketagihan syabu bagi sesetengah orang. Dan apabila mereka pulang ke Malaysia, elakkan mereka berkawan dengan rakan-rakan atau teman-teman lamanya yang disyaki terlibat sama dalam najis dadah ini.

Semua gambar di bawah ini adalah gambar dari pihak polis dan ada juga yang diambil oleh keluarga penagih sendiri. Jangan terkejut ya, bukan lelaki sahaja yang menjadi penagih syabu, malah perempuan juga ramai.

Jadi pastikan anda selalu mengawasi anak-anak anda tidak kiralah lelaki atau perempuan. Check juga beg mereka, bilik mereka dan juga telefon pintar mereka. Sekiranya terjumpa, anda sendiri tentukan apa yang patut dilakukan kepada anak anda.

Peralatan mengisap syabu, ais, batu atau boleh juga digelar serbuk kristal

Dapur syabu yang diperbuat daripada botol kaca ditemui oleh abang kepada penagih. Disembunyikan di tempat yang tak dijangka.

Balang ais / dapur syabu / bong batu ; (gambar kanan) cara ais dibungkus oleh tokan tokan kecil.

Peralatan menghisap syabu dikatakan sebagai peralatan menghisap sheesha oleh penagih. (Gambar dikantoikan oleh keluarga sendiri)

Lighter yang diubahsuai untuk menghasilkan api kecil. Tujuannya adalah untuk membakar syabu ice secara perlahan-lahan. Kalau api besar, membazir kata mereka (penagih syabu).


Banksy buka hotel di Palestin

Banksy merupakan seorang artis grafiti dari England yang paling terkenal di dunia dengan karya berunsur sindiran dan memberi kesan mendalam kepada sesiapa yang melihat.

Walaupun nama beliau sering disebut-sebut di seluruh dunia, namun tiada siapa pun yang dapat merungkai identiti sebenar Banksy. Pelbagai spekulasi telah menular tetapi Banksy masih berjaya merahsiakan siapa dirinya yang sebenar sehingga ke hari ini.

Penglibatan Banksy dalam seni jalanan bermula dari zaman 90-an lagi. Banyak karya Banksy yang terjual dengan harga yang tinggi seperti karya bertajuk "Space Girl and Bird" ini yang telah mencatat sejarah apabila ia dilelong pada harga £288,000 (RM1.6 juta) pada tahun 2007.

Pada 2015, Banksy banyak menyumbangkan seninya ke arah kemanusiaan sejagat. Beliau telah membuat karya di serata Gaza dan juga Syria dengan menyampaikan mesej berat tentang keamanan.

Selain itu, dalam tahun yang sama, beliau telah membina sebuah 'taman tema' aneh yang dinamakan Dismaland. Sepanjang 5 minggu taman itu dibuka, 150,000 orang pengunjung telah sanggup beratur panjang untuk menyaksikan karya-karya ganjil, ngeri dan deep yang dihasilkan oleh 58 orang artis termasuk Banksy sendiri.

Terbaru, Banksy telah membuka sebuah hotel di Bethlehem, Palestin yang dikatakan mempunyai "pemandangan paling teruk dalam dunia." Banksy telah menggunakan sumber kewangannya sendiri untuk membuka hotel ini yang mempunyai pemandangan tembok setinggi 30 kaki yang memisahkan Israel dan Palestin dari setiap bilik.

Hotel yang diberi nama The Walled Off Hotel ini mempunyai 10 bilik, termasuk sebuah suite presiden yang digambarkan sebagai "mempunyai segala apa yang diperlukan oleh seorang pemimpin korup."

Salah satu bilik memperlihatkan karya Banksy yang memaparkan seorang tentera Israel dan pejuang Palestin berlawan pukul bantal.

Setiap bilik yang ditawarkan mempunyai feel dan tema tersendiri. Misalnya bilik yang diperbuat menggunakan bahan dan perabot 'buangan' tentera Israel ini disenaraikan sebagai bilik bajet pada kadar $30 semalam. Walaupun suasananya adalah seakan-akan kem askar dengan katil dua tingkat serta loker, namun ia masih kelihatan selesa.

Selain itu, Banksy juga akan menyediakan kedai yang digelar "Wall Mart" di mana ia menjual peralatan dan cat untuk grafiti bagi sesiapa yang berminat untuk melukis dan membuat karya di tembok pemisah itu.

Laman web hotel telah menyediakan senarai maklumat lengkap bagi mana-mana pengunjung yang berminat untuk datang ke Bethlehem. Untuk keterangan lanjut berkenaan tempat-tempat 'menarik' yang anda boleh pergi semasa menginap di sana, boleh layari laman web rasmi The Walled of Hotel.


Restoran ini guna emoji saja sebagai menu

Kebiasaannyaa sesebuah restoran akan menyediakan menu yang lengkap dengan nama hidangan dan gambar. Kadang-kadang ada restoran yang siap letak huraian hidangan lagi di bawah menu. Tetapi berlainan pula dengan sebuah restoran di Bangkok, Thailand ini yang hanya meletakkan emoji sahaja dalam menunya.

Idea kreatif di sebalik penggunaan emoji ini dicetuskan oleh chef terkemuka yang telah memenangi anugerah Michelin iaitu chef Gaggan Anand. Beliau menggambarkan hidangan ciptaannya sebagai masakan India progresif di restoran yang diberi nama "Gaggan." Restoran ini menyediakan menu yang berkonsepkan minimalis namun makanan yang disediakan adalah indah belaka.

Mesti pelanggan rasa sayang nak makan sebab cantik sangat kan.

Pada tahun ini, restoran ini telah memenangi anugerah 50 Restoran Terbaik Asia buat kali ketiga berturut-turut. Tidak hairanlah kenapa pelanggan sanggup bayar 4,000 baht (RM509) untuk menikmati puluhan hidangan kecil di sini. Memang satu pengalaman yang eksklusif dan unik sekali.

Antara menu kreatif hasil air tangan chef Gaggan termasuklah kekacang yang dibungkus menggunakan "plastik" yang diperbuat daripada kertas tepung ini. Nampak macam plastik real kan?

Selain meneka menu berdasarkan emoji, hidangan yang keluar dari dapur chef Gaggan juga boleh memperdaya mata yang melihat. Sebagai contoh, hidangan chutney dari India yang dibuat dalam bentuk hotdog dan wafer ini yang dihidangkan atas jagung tetapi sebenarnya mempunyai rasa lemon.

Kebanyakan hidangan di sini walaupun berkonsepkan menu kreatif India, namun ia juga mempunyai gabungan Jepun dan Perancis.


Jangan terus buang minyak masak terpakai anda

Suri rumah selalu rasa kusut memikirkan nak buang kat mana minyak masak yang dah tak boleh pakai. Dahlah minyak tak boleh digunakan berulang kali. Sekali dua goreng je lepas tu kena buang. Tapi nak tuang dalam sinki, takut tersumbat. Nak kumpul dalam tong banyak-banyak, lepas tu nak buang kat mana?

Tahukah anda, minyak masak terpakai itu sebenarnya suatu bentuk komoditi yang anda boleh jana pendapatan sampingan? Satu program usaha sama antara Universiti Putra Malaysia (UPM) dengan Yayasan CIMB membolehkan orang ramai menjual minyak masak terpakai mereka pada harga RM1 bagi setiap kilogram.

Minyak masak terpakai yang dibeli itu kemudiannya akan melalui suatu proses yang dinamakan 'transesterifikasi' yang akan menukarkan minyak itu menjadi biodiesel yang boleh digunakan untuk kenderaan berat seperti lori, bas dan jentera. Proses menukarkan minyak menjadi biodiesel ini dibantu oleh campuran bahan lain seperti methanol dan faktor mangkin yang lain.

Untuk menghasilkan 100 liter biodiesel, tempoh yang diperlukan adalah selama enam jam. Namun, proses ini hanya dibuat seminggu sekali kerana bekalan minyak masak terpakai yang terhad dan tidak mencukupi. Ini disebabkan bekalan hanya didapati daripada kakitangan dalaman sahaja dan orang ramai secara umumnya masih belum menyedari kewujudan kempen ini.

Prof Dr Mohd Ali Hassan dari Fakulti Bioteknologi dan Sains Biomolekul UPM menyeru orang ramai supaya mula mengumpulkan minyak masak yang telah digunakan untuk dihantar ke mana-mana tiga lokasi pusat pengumpulan minyak terpakai di UPM iaitu di Pusat Transformasi Komuniti Universiti (UCTC), Fakulti Bioteknologi dan Sains Biomolekul (FBSB) dan Loji Pandu Biokompos di Kompleks Biorefinery.

Cetusan idea memproses biodiesel ini datang dari negara matahari terbit. Prof Dr Mohd Ali pernah melawat sebuah bandar di Izuka, Jepun di mana komuniti bekerjasama menghantar minyak masak terpakai ke pusat-pusat pengumpulan. Selain menjadi pendapatan sampingan penduduk setempat, proses ini amat mesra alam kerana kenderaan berat menggunakan biodiesel.

Jadi, apa anda tunggu lagi. Kalau dah bertong-tong minyak bekas menggoreng ada di rumah anda, jom ke UPM sekarang. Ajak ahli keluarga dan sahabat handai semua. Buat duit dengan bahan terbuang.


10 Tanda Suami Curang

Tak dinafikan kisah-kisah pasangan curang kadangkala membuatkan ramai orang rasa takut nak kahwin. Apatah lagi dengan peningkatan kes perceraian yang semakin membimbangkan kebelakangan ini. Bagi wanita yang dah berkahwin pula, mereka sering dilanda rasa curiga. Takut sangat kalau-kalau suami terjebak dengan hubungan bersama perempuan lain.

Tapi jangan risau. Sebagai isteri, anda dianugerahkan dengan deria keenam yang boleh menghidu sekiranya pasangan anda main kayu tiga. Sekiranya anda dah mula terhidu bau-bauan yang kurang menyenangkan, bolehlah baca perkongsian ini untuk kenalpasti tanda-tanda selanjutnya.

Sekiranya suami anda tak pernah meletakkan sebarang keypad lock ataupun password pada telefonnya dan anda dapati secara tiba-tiba suatu hari ada password, maka ini adalah mungkin tanda-tanda awal yang suami anda berlaku curang dalam diam.

Selain itu, suami juga akan lebih cenderung berkepit dengan telefon dan membawa 'lari' telefon masuk bilik, bilik air ataupun pergi ke lokasi yang jauh sikit dari anda.

Seringkali suami yang merahsiakan sesuatu daripada isteri ni akan mempunyai sikap mempertahankan diri (defensive) secara tiba-tiba. Kalau anda tanya soalan mudah seperti "Tadi abang pergi mana?" dan dia jawab "La, kat pejabat la, mana lagi. Tak percaya ke? Abang ada dengan Amir tadi. Kalau tak percaya, ayang boleh call sendiri Amir. Nah la, call la dia sekarang tanya betul ke tak. Suka je nak main tuduh-tuduh orang."

Sebagai isteri, anda sendiri boleh rasa perubahan dalam intonasi dan gaya percakapan suami anda. Kalau anda dah mula rasa curiga dan was-was dengan suami, bolehlah hidupkan fungsi GPS tracker ataupun Friend Finder menggunakan telefon anda.

Dulu-dulu setiap kali anda call laju je dia jawab. Tiba-tiba, suami memanjang guna alasan ada meeting atau sedang berjumpa client. Tapi tak pernah call anda balik pun. Bila anda whatsapp atau sms, dia balas pun acuh tak acuh je. "K."

Katakanlah sebelum ni anda tahu password semua akaun email, facebook, wechat, instagram dia. Tapi tiba-tiba bila anda nak buat spot check, rupa-rupanya dia dah tukar password. Jeng jeng jeng.

Lumrah lelaki memang suka 'cover line' sehingga kadang-kadang nampak fake sangat. Anda sebagai isteri boleh tahu sekiranya suami berperangai pelik.

Tak pernah-pernah belikan makanan tapau, tiba-tiba bawak balik char koay teow special. Ataupun tiba-tiba je dia beli beg tangan baru berjenama untuk anda. Besar kemungkinan hadiah dan gesture ini adalah kerana dia rasa bersalah terhadap anda.

Telefon dia berbunyi, dia pergi jenguk untuk tengok siapa call tapi last-last dia tak jawab pun. Ataupun dia jawab juga tapi bisik-bisik, lepas tu disusuli dengan teks mesej. Bila anda tanya siapa, dia jawab takde sapa-sapa ataupun dia tergagap-gagap reka jawapan.

Suami yang mempunyai hubungan lain selalunya perlu memberitahu pada perempuan simpanannya "Ok, I dah sampai rumah. You jangan text or call I dah tau nanti kantoi. Esok I akan call you." Kemudian dia perlukan sedikit masa untuk memadam semua bahan bukti sebelum masuk ke rumah. Jadi, anda boleh perhatikanlah tabiat dia tiba-tiba jadi macam ni ke tidak.

Kalau selama ini suami anda jenis tak kisah sangat pasal penampilan dan tiba-tiba saja dia suka pakai bedak, minyak wangi semerbak, setiap hari bercukur, mulut pun dah tak bau busuk, sikat rambut pakai pomade dan sentiasa mengenakan baju yang smart, anda kena berhati-hati.

Bila hubungan curang suami anda bersama perempuan ketiga itu semakin kukuh, suami akan semakin hilang minat dengan anda di rumah. Bila anda ajak berjalan, dia cakap malas. Bila ajak dating, dia cakap letih. Bila tanya nak makan apa, dia jawab dah kenyang. Bila ajak bersenggama, dia kata tak ada mood.

Macam-macam alasan yang diberikan kepada anda. Kalau dah sampai tahap ni, mungkin dah serius sikit lah tu. Mungkin dah sampai masa anda berkomunikasi dengan lebih jelas, tanyakan hal yang sebenar pada suami.

Seorang wanita memang dianugerahkan dengan sixth sense kurniaan Allah SWT. Nak nak kalau yang dah bergelar ibu, dia punya naluri tu kuat lain macam. Kalau anda dah rasa pelik sangat dengan perangai suami dan akhirnya mengantoikan suami menipu apa-apa, mintalah dia berterus-terang saja dengan anda. Kemudian, bawa berbincang cara yang terbaik untuk menyelesaikan masalah ini.

Kalau anda jenis superwoman, boleh ajak suami jumpa dengan perempuan tersebut.

Walau bagaimanapun, jangan cepat melatah atau mengamuk tak tentu hala. Jangan main serang je perempuan lain yang anda saspek merupakan wanita ketiga itu tanpa sebarang bahan bukti. Kumpul dulu segala bahan bukti, baru pergi jumpa tanya hal sebenar. Baru la nampak anda sepertieducateddan matang sikit. Ok? Good luck!


Tips Dan Panduan Untuk Berjaya Semasa Temuduga

Menghadiri temuduga sememangnya boleh buat kita rasa kecut perut walaupun dah biasa pergi banyak kali. Tapi bagi adik-adik yang baru menamatkan pengajian, ramai yang masih tak berapa tahu cara-cara betul menghadiri dan mengendalikan diri dengan betul semasa temuduga. Berikut kami kongsikan sedikit tips untuk anda:

Setelah mendapat panggilan untuk temuduga, buat kajian berkenaan syarikat itu dan cari maklumat latarbelakang perniagaan mereka. Cuba ingat beberapa fakta dan latih diri anda untuk menjawab sebarang soalan yang mungkin ditanya.

Kenalpasti kawasan tempat temuduga dan rancang tempoh perjalanan anda ke sana untuk mengelakkan anda sesat. Buat anggaran masa tambahan sekiranya terdapat kemalangan atau trafik sesak. Seelok-eloknya anda tiba 10-15 minit lebih awal SEBELUM waktu temuduga bermula.

Siapkan semua dokumen dalam salinan asal dan juga salinan fotokopi. Sekiranya anda ada fail portfolio, bawa sekali semasa temuduga. Sediakan dua batang pen. Andai kata satu batang pen tiba-tiba kehabisan dakwat, sekurang-kurangnya anda selamat dan tak perlu meminjam semasa nak isi borang.

Kalau anda rasa nervous sangat dan jantung dup dap dup dap, cuba tenangkan fikiran. Tarik nafas dalam-dalam dan lapangkan minda. Selain itu, anda boleh juga cuba gerakan yoga ini untuk menenangkan diri:

Ketuk pintu sebelum masuk dan duduk hanya apabila disuruh. Berikan salam, greet selamat pagi/tengah hari atau jabat tangan panel penemuduga sekiranya dihulurkan tangan.

Pastikan anda memandang tepat ke mata dan wajah penemuduga apabila menjawab soalan. Sekiranya anda berasa terlalu gugup dan tak mampu bertentang mata, anda boleh cuba satutrick dengan memandang batang hidung atau kening mereka.

Jika ada dua atau tiga orang penemuduga, pastikan anda menjawab sambil bertukar-tukar eye contact pada setiap penemuduga. Selang-selikan pandangan kerana ini boleh menunjukkan anda seorang yang sangat berkeyakinan tinggi!

Soalan seperti "Boleh tuan ceritakan sedikit tentang tugas atau projek yang bakal saya libatkan diri nanti?" atau "Adakah syarikat menyediakan peluang latihan dan kursus untuk memperbaiki kemahiran pekerja?" akan bagi andaextra brownie pointsdi hadapan senarai calon lain.

Tanyalah soalan yang memberikan hint atau gambaran bahawa anda memang berminat untuk bekerja di situ.

Elakkan tergopoh-gopoh sampai memotong cakap penemuduga. Tunggu sehingga soalan habis ditanya, tarik nafas dan jawab dengan penuh keyakinan. Fikir perkataan dan frasa sesuai yang perlu digunakan dan elakkan menggunakan bahasa pasar atau bahasa dak wicet.

Tona suara yang digunakan juga perlu dalam nada yang rendah dan formal, jangan cakap dengan suara nyaring.

Selalunya bila anda dah selesai jawab satu soalan, otak anda secara automatik akan terkenang-kenang kembali jawapan anda. Mesti terfikir "betul ke aku jawab tadi. Eh, aku patut jawab camnilah" sampai fikiran terganggu dan kadang-kadang terlepas soalan seterusnya.

Sekiranya ini terjadi, mohon maaf pada penemuduga dan minta mereka ulang semula soalan. Kemudian teruskan fokus sehingga temuduga selesai. Janganlah naik lemak minta mereka ulang soalan banyak-banyak kali. Nanti mereka ingat anda ada masalah pendengaran atau kuat mengelamun pula.

Sebelum keluar dari bilik temuduga, ucapkan terima kasih atas masa yang mereka luangkan kepada anda dan salam tangan sekiranya perlu.

Selepas habis sesi temuduga, jangan asyik memikirkan tentang apa yang berlaku. Cuba relaks dan tenangkan fikiran kerana paras adrenalin dan kortisol dalam badan anda sememangnya menjadi tinggi ketika ditemuduga. Lepas dah tenang tu ulang banyak-banyak kali, "kalau ada rezeki, adalah." Nak lebih afdal, buatlah solat hajat.

Yang ini sebenarnya terpulang kepada anda. Ada sesetengah majikan suka dapat email macam ni, ada yang tak suka. Jika anda rasa ada isi penting yang unik dan menarik semasa temuduga, silakan berbuat demikian dan serlahkanlah poin itu dalam email anda. Email follow-up ni selalunya dihantar dalam masa 24 jam selepas ditemuduga.

Jangan hantar email dan resume dalam bahasa SMS atau bahasa dak wicet. Gunakan ejaan penuh, konstruk ayat yang betul dengan tatabahasa yang betul.

Jangan bawa rombongan keluarga satu kampung ke tempat temuduga. Anda dah besar panjang, pandai-pandailah pergi sendiri. Tak perlu memeriahkan pejabat kerana itu bukan tempat yang sesuai. Sekiranya keluarga yang menghantar anda, minta mereka tunggu di mana-mana atau di luar pejabat. Jangan bawa mereka ke bilik menunggu atau bilik temuduga.

Jangan kunyah chewing gum atau makan gula-gula. Kalau rasa mulut anda berbau, makan gula-gula sebelum ditemuduga dan buang terlebih dahulu sebelum masuk ke bilik temuduga.

Jangan pakai baju ketat, seksi, sendat macam nak pergi clubbing. Ini contoh etika pemakaian yang betul semasa menghadiri temuduga di Malaysia:

Jangan beri komen negatif atau memburuk-burukkan pekerjaan, rakan sepasukan atau tempat kerja lama anda.

Jangan merokok sebelum ditemuduga untuk mengelakkan baju dan mulut anda berbau asap.

Jangan tunjuk yang anda terlalu desperate nak kerja di situ dengan mengatakan anda tak kisah dapat jawatan apa-apa pun.

Jangan menipu. Orang yang bekerja dalam bidang Sumber Manusia (HR) ni selalunya tahu membaca gerak-geri dan bahasa tubuh. Daripada kantoi dan mendapat malu, elakkanlah bercakap bohong. Biarlah resume anda tak gempak mana pun asalkan anda jujur dengan diri sendiri. Jangan letak anda berkelulusan PhD kalau tak pernah ada ya!

Jangan cerita hal peribadi atau masalah keluarga melainkan ditanya oleh penemuduga atau kisah anda ada bersangkut paut dengan kerja.

Jangan lupa matikan ataupun tukar telefon ke silent mode. Sekiranya terlupa dan tiba-tiba telefon berbunyi semasa temuduga, JANGAN jawab call itu. Segera matikan dan minta maaf pada panel penemuduga.

Jangan duduk sambil menggoyang-goyangkan kaki, berpeluk tubuh atau meletup-letupkan tulang jemari. Duduk dengan postur badan yang tegak, kaki rapat dan tangan di atas paha. Sentiasa peka dengan gerakan tubuh anda. Sekiranya terbuat apa-apa aksi yang memang tabiat harian anda, hentikan segera.

Jangan tanya hal berkenaan gaji, bonus, faedah syarikat dan cuti melainkan penemuduga yang sentuh bab ini dulu.

Jangan minta ayah, ibu, pakcik atau nenek anda untuk membuat panggilan follow-up bagi pihak anda. Yang nak bekerja di situ ialah anda, bukan ahli keluarga anda.

Jangan tanya "ada kerja kosong lain tak?" bagi pihak keluarga, kawan, boyfriend atau girlfriend anda. Kalau mereka nak apply kerja di situ, suruh buat sendiri dan bukan melalui anda. Anda pun belum tentu dapat kerja lagi. hehe.

Jangan sesuka hati menggelarkan pegawai Sumber Manusia atau bakal majikan anda dengan panggilan "bro", "kak" atau "dik" sebaliknya gunalah panggilan formal iaitu tuan, puan, encik atau cik.

Okay, lepas ni anda dah boleh pergi temuduga dengan penuh keyakinan. Tapi jangan sampai overconfident ye!


Ketahui Fakta Obesiti di Kalangan Kanak-Kanak

Selalunya bila budak-budak kecil nak makan banyak, orang sekeliling selalu akan cakap "Biarlah dia makan..sementara dia tengah berselera. Budak-budak memang kuat makan." Tapi sebagai ibu bapa anda perlu bijak menepis 'cadangan' seperti ini kerana anda boleh membuat anak anda menjadi obes sekiranya tidak dikawal. Apatah lagi sekiranya anak anda gemar makan fast food dan junk food seperti keropok, coklat dan aiskrim.

Berdasarkan Tinjauan Kesihatan dan Morbiditi Kebangsaan 2015 (NHMS), lebih 7% jumlah kanak-kanak di bawah usia 5 tahun mengalami kegemukan di negara ini. Pada masa yang sama, tinjauan ini juga melaporkan 8% kanak-kanak di bawah usia yang sama mengalami malnutrisi yang teruk.

Menurut UNICEF, kedua-dua obesiti dan malnutrisi sebenarnya adalah saling berkait rapat. Kanak-kanak yang terbantut tumbesaran pada awal usia mempunyai risiko yang lebih tinggi untuk menjadi gemuk apabila meningkat dewasa. Risiko ini menjadi semakin tinggi apabila ditambah dengan pengambilan junk food, tidak bersenam dan mempunyai gaya hidup yang tidak aktif.

Sebelum kita mengupas isu ini dengan lebih lanjut, anda boleh menyemak sama ada anak anda mengalami kegemukan ataupun tidak dengan menggunakan kalkulator BMI ini.


Isteri Boleh Memohon Cerai Terhadap 9 Jenis Golongan Suami Ini

Apabila kita bercerita berkenaan wanita minta cerai, pasti akan yang mengatakan yang ada hadis menyebut," wanita yang meminta cerai suami, tidak akan bau syurga." Ramai mempunyai salah tanggapan perkara tersebut kerana pendapat tersebut sebenarnya hanya terpakai apabila seorang isteri meminta suami menceraikan dia tanpa alasan dan sebab.

Jadi, adakah isteri dibenarkan atau dibolehkan memohon cerai dari suami dalam ajaran Islam? Boleh. Ada situasi  dan alasan di mana isteri dibenarkan meminta cerai dari suami. Berikut disenaraikan beberapa situasi tersebut;

Kes ini selalu kedengaran apabila suami mempunyai hutang dan isteri dijadikan bayaran kepada hutang tersebut.

Ada juga berlaku dalam masyarakat kita di mana si suami memaksa isteri minum arak bersama-sama dengannya kerana minum arak berseorangan tidak seronok

Ini kes yang pernah berlaku di mahkamah syariah di mana suami tidak membenarkan isteri memakai tudung atas alasan, dia tidak suka melihat isterinya bertudung.

Jika si suami selalu mengabaikan tanggungjawab wajib beliau, si isteri berhak memohon cerai

Penyakit-penyakit yang merebak seperti AIDS yang dihidap oleh suami sepatutnya tidak dijangkitkan kepada pihak wanita

Seorang isteri mempunyai hak ke atas nafkah batin. Jika perkara tersebut tidak dapat dipenuhi oleh suami atas alasan organ fizikalnya tidak berfungsi, isteri dibenarkan memohon cerai.

Jika ditakdirkan si suami memang tidak mempunyai zakar sejak lahir atau hilang zakar akibat kemalangan, si isteri mempunyai hak untuk menuntut cerai.

Isteri dibenarkan memohon cerai jika suami tidak pulang atau tidak mahu pulang ke rumah dalam satu tempoh yang lama

Suami wajib menyediakan 3 perkara, makan-minum, pakaian dan tempat tinggal.


Ubat Resdung Mujarab : Petua Hilangkan Resdung Paling Simple

Ramai pasti menyedari yang wujudnya banyak teknik-teknik tradisional seperti rawatan asap, masuk ubat dalam hidung, makan ubat, berpantang, lipas tanah dan bermacam lagilah rawatan untuk melegakan resdung. Rawatan tersebut pula ada yang berharga puluhan, ratusan malahan ribuan ringgit.

Adakah rawatan tersebut berkesan? Wallahuallam. Saya sendiri pernah mencuba beberapa jenis rawatan resdung termasuklah bekam resdung dan hasilnya tidak kelihatan. Hidung saya masih mudah tersumbat dan selalunya rasa seperti hanya ada satu sahaja lubang hidung yang lancar udaranya. Anda ada mengalami masalah tersebut selain daripada masalah gatal-gatal hidung dan muka? Cubalah teknik ini yang sebenarnya kita semua sudah pun tahu tetapi kita tidak amalkan.

Semasa kita berwuduk, kita sebenarnya disaran untuk membasuh hidung, tetapi tidak ramai yang mengetahui cara sebenar membasuh hidung tersebut. Membasuh hidung atau dalam frasa arab 'istinsyaq' ini dapat membantu melegakan pelbagai penyakit kerana hidung kita, apabila bersih membantu meningkatkan tahap kesihatan kita. Cuma, ramai di antara kita hanya menyapu air ke hidung tanpa melakukan istinsyaq sebenar yang diamalkan oleh Rasulullah saw.

Jika anda seperti saya yang mengalami masalah hidung tersumbat yang agak ketara, agak susah untuk anda menarik air ke dalam rongga hidung kedua-duanya serentak. Jadi apa yang saya praktikkan sedikit berbeza tetapi asasnya sebenarnya sama;

Adakah teknik ini berkesan dalam melegakan gatal resdung yang kita hadapi? Berdasarkan pengalaman saya, ya.

Malahan, dari segi saintifiknya, terdapat beberapa kaedah lain seperti menggunakan netipot atau botol picit yang akan melalukan air melalui rongga hidung kita. Jadi, asas kaedah perubatan ini sebenarnya sama iaitu menggunakan air untuk membersihkan ruang dalam hidung yang kita tak mampu bersihkan hanya dengan menyapu air. Amalkan teknik istinsyaq ketika wuduk dan boleh cuba teknik yang saya amalkan jika anda mengalami masalah seperti saya.


5 Episod Terbaik Siri "Black Mirror" Yang Patut Anda Tonton

Jika dibandingkan dengan siri-siri televisyen lain, siri 'Black Mirror' bukanlah antara yang selalu mendapat tempat dalam perbualan harian kita. Terdapat beberapa sebab kenapa perkara tersebut berlaku. Satu, kerana ia hanya ditayangkan di Netflix dan dua, siri ini berasal dari Britain. Tetapi untuk penggemar siri-siri televisyen berbentuk sains fiksyen,'Black Mirror' merupakan salah sebuah siri episodik terbaik yang masih di udara. Siri 'Black Mirror' bukanlah berformat bersiri sama seperti siri TV lain. Formatnya adalah setiap episod memaparkan jalan cerita yang tidak ada kaitan dengan siri-siri sebelumnya dan setiap episod merupakan satu telemovie yang lengkap. Apakah yang membezakan 'Black Mirror' dengan siri-siri lain? Anda perlu menonton sendiri kenapa siri ini mempunyai kumpulan pengikut yang sangat setia walaupun hanya berjalan selama 3 musim dan dikhabarkan, musim keempat akan ke udara pada hujung tahun 2017. Anda tidak perlu menonton siri ini menurut turutan dan anda bebas memilih di mana saja anda hendak mulakan menonton.

Kita selalu ditakutkan dengan ancaman pengganas yang lebih bersifat kejam, yang mampu membuat satu perbuatan meragut nyawa. Apa akan berlaku pada negara kita jika pengganas tersebut tidak pun mahu sebarang nyawa melayang, tetapi yang diminta hanyalah satu perbuatan yang menjatuhkan maruah pemimpin sesebuah negara? Episod ini akan membuatkan anda berfikir panjang mengenai prinsip anda semua dan di manakah anda berdiri sebagai manusia. Adakah anda di pihak yang setuju dengan tindakan pengganas itu atau adakah anda tidak bersetuju? Begitulah hebatnya episod ini, akan ada pihak yang merasakan apa yang dilakukan oleh pengganas tersebut adalah sesuatu yang wajar dilakukan.


Penjelasan Ringkas Mengenai Penyakit Kencing Manis

Malaysia merupakan salah satu daripada 21 negara yang berdaftar dengan International Diabetes Federation (IDF). Menurut IDF, pada tahun 2015, seramai 415 juta orang mempunyai penyakit kencing manis di seluruh dunia dan 3.3 juta daripada kes ini adalah disumbangkan oleh Malaysia.

Walaupun negara kita merupakan negara "Top 10" dengan jumlah kes diabetes paling tinggi dalam Asia Tenggara, namun sebenarnya masih ramai yang tidak tahu (atau tidak ambil peduli?) fakta sebenar tentang penyakit ini. Mari kita kupas satu-persatu persoalan yang sering ditanya oleh orang ramai berkenaan diabetes.

Sekiranya anda mempunyai ahli keluarga terdekat yang menghidap penyakit ini, anda juga berisiko tinggi untuk mendapatnya, tidak kira sama ada anda banyak makan manisan atau tidak.

Walau bagaimanapun, sekiranya anda seorang yang obes, tidak bersenam dan pada masa yang sama suka makan benda yang berlemak, manis dan mempunyai kalori yang tinggi, maka anda juga cenderung dan berisiko untuk mendapat diabetes.

Pada tahun 2015, seorang kanak-kanak berusia 3 tahun di Texas, Amerika Syarikat telah disahkan menghidap diabetes jenis kedua (type 2 diabetes) yang disebabkan oleh kegemukan dan diet yang tidak seimbang. Ini bermakna kencing manis boleh menjangkiti sesiapa sahaja tidak mengira peringkat usia ataupun jantina.

Kenaikan jumlah penghidap diabetes jenis kedua secara dramatik di seluruh dunia dan khususnya di Malaysia amat membimbangkan kerana ini menunjukkan gaya hidup masyarakat yang tidak sihat selain tidak mengamalkan pemakanan yang seimbang.

Ibu bapa perlu memainkan peranan penting dalam memberikan makanan berkhasiat kepada anak-anak serta mendidik mereka dengan galakan supaya lebih banyak melakukan aktiviti fizikal seperti bersukan dan beriadah.

Penyakit ini boleh menyebabkan masalah yang lebih serius sekiranya tidak dirawat dengan lebih awal. Antara masalah kronik yang dihadapi oleh pesakit diabetes ialah:

Penyakit kencing manis sering terjadi tanpa disedari kerana pesakit tidak akan mengalami apa-apa simptom pada peringkat awal penyakit. Menurut Harvard Medical School, semua orang dinasihatkan supaya membuat pemeriksaan paras gula sekurang-kurangnya setahun sekali sekiranya anda pernah diperiksa dan mempunyai paras gula yang agak tinggi daripada kebiasaan.

Bagi sesiapa yang mempunyai gula pada paras normal, anda disarankan membuat pemeriksaan setiap tiga tahun.

Jika anda menghidap diabetes jenis pertama, anda mesti mulakan pengambilan insulin bermula dari tarikh penyakit dikesan lagi. Tiada rawatan lain bagi diabetes jenis ini.

Manakala pesakit diabetes jenis kedua pula masih boleh mengawal penyakit dengan pemakanan yang seimbang serta aktiviti fizikal yang sihat. Ramai pesakit yang mulakan dengan memakan ubatan tapi lama-kelamaan kebanyakan pesakit perlu juga mengambil insulin. Ini disebabkan diabetes berubah mengikut waktu dan pesakit berisiko untuk menjadi lebih teruk.

Pengambilan insulin bukanlah bermakna anda tiada harapan langsung untuk hidup sihat. Ini sebenarnya adalah lebih baik kerana anda boleh mengawal penyakit merebak dan mengurangkan risiko untuk mendapat sebarang komplikasi di kemudian hari. Jangan berputus asa!

Sekiranya seorang pesakit mengamalkan diet sihat yang dikombinasikan dengan aktiviti fizikal untuk kekal cergas, maka manisan seperti pencuci mulut dan coklat dibolehkan. Menurut Persatuan Diabetes Amerika, pesakit diabetes tidak mempunyai sebarang halangan untuk makan apa sahaja yang diinginkan CUMA kuncinya adalah pada saiz hidangan iaitu kecil dan sedikit.

Walau bagaimanapun, sekiranya anda menghidap diabetes, sila berjumpa dengan doktor dan pakar nutrisi anda untuk mengetahui dengan lebih lanjut tentang diet yang bersesuaian dengan paras gula anda.

Untuk mendapatkan maklumat lebih lanjut mengenai penyakit kencing ini, anda boleh layari laman web Persatuan Diabetes Malaysia.


Para isteri tidak boleh berdiam diri sekiranya didera suami

Pertubuhan Kesihatan Sedunia (WHO) menganggarkan lebih kurang 35% daripada jumlah wanita di seluruh dunia pernah mengalami keganasan dalam rumah tangga dan didera secara fizikal ataupun emosi. Ini bermakna 1 dalam setiap 3 orang wanita pernah menjadi mangsa pukul sekurang-kurangnya sekali sepanjang hayatnya.

Selain itu, 38% daripada jumlah wanita yang mati dibunuh adalah disebabkan oleh pasangannya sendiri. Ini membuktikan domestic violence ini bukan sahaja melibatkan sebilangan masalah kecil dalam rumah tangga malah ia berkemungkinan bertukar menjadi kes jenayah yang amat membimbangkan dan perlu ditangani segera.

Polis Diraja Malaysia (PDRM) menyatakan terdapat sebanyak 4,807 kes keganasan rumah tangga dilaporkan pasa tahun 2014 dan setiap tahun jumlah ini meningkat. Antara punca berlaku keganasan rumah tangga adalah seperti berikut:

Akta 521 (Akta Keganasan Rumah Tangga 1994) telah merangkumi skop seperti berikut:

Sekiranya anda mengalami mana-mana situasi seperti di atas, anda boleh mendapatkan bantuan dengan cara berikut:

Allah telah berfirman dalam Surah Yaasin ayat 36 yang berbunyi

Ini menunjukkan bahawa institusi perkahwinan itu sebenarnya dituntut dalam Islam. Namun, sesebuah rumah tangga itu hanya akan berhasil jika ia dikendalikan dengan penuh kasih sayang, sifat amanah serta rasa tanggungjawab yang tinggi.

Jika tiada lagi rasa cinta dan saling menghormati antara pasangan sehingga sanggup naik kaki atau naik tangan, apalah lagi makna perkahwinan itu? Setiap hari isteri akan diselubungi rasa takut, marah, kecewa dan dendam. Ada yang sanggup menangis saban hari dan bertahan atas alasan "fikirkan anak-anak."

Satu kajian yang dibuat oleh University of Western Ontario, Canada. telah jelas menunjukkan bahawa anak-anak yang didedahkan dengan jenayah rumah tangga ini seringkali mendapat impak buruk dan negatif ke atas diri mereka. Salah satunya merupakan gangguan tekanan selepas trauma (Post-Traumatic Stress Disorder, PTSD).

Anak-anak akan mengalami tekanan emosi sejak kecil kerana melihat ibu sendiri dipukul, belasah dan ditempelak oleh ayah. Pembelajaran mereka di sekolah boleh terganggu, mereka mungkin akan memencilkan diri dari semua orang dan akhirnya, mereka juga berisiko menjadi pendera apabila meningkat dewasa kelak.

Selain itu, anak-anak hasil daripada keganasan ini akan susah mempercayai orang lain sepanjang hayat dan mereka akan sentiasa merahsiakan emosi sebenar daripada pengetahuan orang lain. Mengapa? Kerana inilah contoh "realiti kehidupan" yang ditunjukkan oleh role-model pertama mereka -- iaitu ibu dan ayah.

Jadi, tanya diri anda, adakah ini yang anda benar-benar mahukan?

Kepada anda yang masih berasa keliru, tertekan dan tidak tahu nak buat apa, boleh simpan dan baca garis panduan ini yang dikeluarkan oleh Kementerian Pembangunan Wanita, Keluarga dan Masyarakat. Buku panduan yang komprehensif ini lengkap dengan prosedur serta kaedah yang boleh anda pilih sekiranya anda merupakan seorang mangsa keganasan rumah tangga.